Mūsų protėviai nė neįsivaizdavo, kad eglutės, šventiniai stalai bus papuošti dirbtinėmis plastiko dekoracijomis. Ar įsivaizduojate, kiek metų metais yrančių atliekų išmetama pasibaigus kalėdinių švenčių laikotarpiui? Nors tvaraus vartojimo principai pamažu atsiranda kasdieniame gyvenime, tačiau ypač svarbu jų nepamiršti ir per didžiąsias metų šventes, kai vartojimas yra gausesnis. Greitojo vartojimo kultūra į šalį nustūmė anksčiau puoselėtas namų puošybos tradicijas – kurti šventę tausojant aplinką, nenaudoti dirbtinių papuošimų. Edukacijoje „Kuriu tvarias Kalėdas“ mokiniai turės galimybę susikurti kalėdinę dekoraciją vien iš natūralių gėrybių. Toks dekoravimo būdas yra artimas etninės kultūros principams, su kuriais bus supažindinama teoriškai ir išbandyta praktiškai. Numatoma, kad veiklos pradžioje mokiniai išklausys edukaciją vedančio specialisto pasakojimą, peržiūrės vaizdinę medžiagą, diskutuos, kaip anksčiau lietuviai ruošdavosi gražiausioms žiemos šventėms – Kūčioms ir Kalėdoms. Pristatomos namų puošybos tradicijos, pasakojama apie tai, kada į Lietuvą atkeliavo paprotys puošti eglutę, pinti advento vainikus. Supažindinus mokinius su papročiais, bus akcentuojama, kaip svarbu šiandienos pasaulyje mažinti besaikį vartojimą. Atsigręžti į gamtai draugiškus sprendimus naudojant natūralias medžiagas siekiama praktinėje edukacijos dalyje. Kiekvienas moksleivis kurs advento vainiką iš eglių, pušų, kėnių ir kitų visžalių augalų šakelių, džiovintų augalų – kankorėžių, samanų, kerpių, lapų, gilių, riešutų, kaštonų, erškėtrožių, šermukšnių uogų ir kt. Po užsiėmimo mokiniai savo sukurtas kalėdines dekoracijas galės parsinešti į namus.


SPROGIMAI IR PADAVIMAI: Mokslinis Pasirodymas

Padavimai ir sprogimai" -- tai meninis ir mokslinis performansas apie neįmanomas užduotis tautosakoje ir literatūroje.
Pasinaudodami mokslu ir įtraukdami moksleivius, N2 komanda įgyvendins “neįmanomas” įvairių tautų literatūroje sutinkamas magines užduotis – gyvai!
Audringų mokslinių demonstracijų, animacijų, šviesų ir šmaikštaus įgarsinimo pagalba pasinerkite į stebuklines pasakas ir mitus, kuriuos moksleiviams pateiksime nauja, įtraukia forma.
Vilkui kalvio pagalbos paploninti liežuvį neprireiks, nes jis savo balso tembrą pakels dujų pagalba. Sužinosite, kad ugnį gali valdyti ne vien deivė
Gabija, bet ir chemiją pasikinkę moksleiviai. Jei suabejojote padavimais, kad ežerai atsiranda iš debesų, nebijokite. N2 komanda įrodys, kad juos pakelti ir nuleisti labai lengva. Tereikia turėti
skysto azoto ir žinoti šiek tiek fizikos. Refleksijos metu po pasirodymų aptarsime tai, kad patį aprašomą stebuklą, pasinaudodami mokslu ir technologijomis, galime įgyvendinti pažodžiui. Tačiau mitai, padavimai ir stebuklinės pasakos yra ištisi pasauliai su jose slypinčiomis gilesnėmis prasmėmis, kurias reikia įskaityti ir suprasti.
Pasinerkite į įspūdingą mokslo ir mitų derinį savo mokykloje!

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Klaipėdos rajono turizmo informacijos centras

Ar žinote kaip surišti tikrąjį jūrinį mazgą, gelbėjimosi kilpą? Kiek metrų virvių reikia buriniam laivui ir kokiam tikslui naudojamos laivo šliuzės? Apie visas šias upeivių paslaptis sužinosite edukaciniame užsiėmime „Rišu laive jūrinį mazgą“. Sužinosite, kad žvejyba ir laivadirbystė tarpusavyje labai susiję. Atskleisime, ką reiškė pamario laivadirbių pagamintos puošnios vėtrungės ant laivų stiebų. Drevernos mažųjų laivų uoste užlipę į apžvalgos bokštą (15 m) apžvelgsite Drevernos apylinkes, Naglių gamtinį rezervatą, Vėtrungių skverelį taip, kaip kadais čia žvelgė milžinai. O kapitonas bus pasiruošęs jus išplukdyti į Kuršių marias senoviniu buriniu Kuršių marių laivu – reisine „Dreverna“. Sustojus viduryje marių pabūsite tikrais įgulos nariais – mokysitės rišti jūrinį mazgą. Sužinosite tikrąsias jūrinių mazgų paskirtis. Surištą jūrinį mazgą pasiliksite atminčiai. Edukacija vykdoma šiltuoju metu laiku (gegužės, birželio, rugsėjo mėnesiais).

Paslauga teikiama tik kultūros ar meno įstaigoje


Edukacinio užsiėmimo metu kiekvienas jos dalyvis bus supažindintas su fotografijos atsiradimo istorija ir vienu iš fotografijos gavimo būdų – fotogramą. Tai procesas, kai nuotrauka daroma be fotoaparato, apšviečiant jautrią šviesai medžiagą, ant kurios gali būti sudėti įvairūs daiktai. Nuotraukoje atsispindės grafinė daikto projekcija juodame fone. Moksleiviai fotografijos laboratorijoje esant raudonam apšvietimui iš savo kuprinėse esančių smulkių daiktų išdėlios kompozicijas ant šviesai jautraus popieriaus ir didintuvo pagalba apšvies popierių. Naudojant specialius cheminius tirpalus nuotrauka bus ryškinama ir vėliau džiovinama nuotraukų džiovinimo įrenginyje. Kiekvienas edukacijos dalyvis savo darytą nuotrauką galės pasilikti sau atminimui.


Bandelių kepimas ant laužo (Piemenėlių duona)

Pristatomoje edukacijoje, mokiniai kviečiami susipažinti su mūsų krašto etnokultūra, fiziškai susipažinti su senovės vaiko - piemenėlio gyvenimo dalimi. Bandelės ant laužo, kitaip vadinamos Piemenėlių duona. Senovėje piemenėlis išeidamas dirbti iš šeimininkės gaudavo ir pietų davinėlį, dažnai tai būdavo sūris, kiaušinis, duona arba mielinės tešlos gabalėlis, kurį piemenukas užsikūręs laužą ir apvyniojęs ant lazdos išsikepdavo. Edukacijos metu keliausime į vaizdingą Veiviržo upės juosiamą Veiviržėnų miestelio slėnį, kursime laužą, kiekvienas dalyvis ant laužo galės išsikepti mielinę bandelę. Tai ne tik įdomi, archaiška, skani,  bet ir labai smagi edukacija. Šios edukacijos metu kiekvienas dalyvis pats vynioja paruoštą tešlą ant lazdos ir kepa ant laužo. Iškepusią bandelę galima pagardinti įvairiais priedais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Spektaklis apie tremtį „Rytoj buvo vakar“

Spektaklio kūrėjai kreipiasi į jauną žmogų ir stengiasi suprasti, kas formuoja jo vertybes, santykius su bendraamžiais ir tėvais. Ar šiuolaikinis jaunas žmogus yra pasirengęs stoti akistaton su tikrove, ar linkęs bėgti nuo jos?

Pagrindinė veikėja, jauna mergina, išgyvena rūpesčius ir kelia kiekvienam bręstančiam žmogui kylančius egzistencinius klausimus. Kas yra asmeninė ir šalies laisvė, Tėvynė, patriotizmas? Kodėl svarbu suvokti praeitį? Kaip ji gali padėti gyventi?

Mergina keliauja į praeitį ir susitapatina su bendraamže paaugle, kuri penktajame praėjusio amžiaus dešimtmetyje kartu su mama buvo ištremta į Sibirą. Jas daug kas skiria, bet tikriausiai ir sieja. Keliaudama atminties, svajonių, fantazijų ir faktinės istorijos labirintais, mergina susiduria su realiu skausmu, patiria netektis, tačiau patenka ir į kuriozines bei šypseną keliančias situacijas. Kelionė ją brandina ir kelia naujus klausimus.
Ar tremties patirtys yra tik keli puslapiai istorijos vadovėlyje, kuriuos iškalame mokyklos suole ir vangiai prisimename valstybinių švenčių metu? Ir ar galime būti tikri, kad mūsų laisvė mums garantuota?..

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Kaip kalbėti vaizdais? Įdomus ir įsimenantis pristatymas su MS Powerpoint ar Keynote

Užsiėmimo metu mokiniai bus supažindinami su dizaino pagrindais ir principais, sužinos kaip juos panaudoti, norint išskirti svarbiausius dalykus rengiant projektus, bus mokomi elementarių kompozicijos principų, kuriuos vėliau galės panaudoti tiek tapyboje, piešime, fotografijoje ar įvairiose kitose srityse, sužinos iš kur gauti ir kaip kredituoti kažkam priklausančią vaizdinę ir garsinę informaciją, atsisiųstą iš interneto, ir kaip padaryti meninių ir kultūrinių projektų pristatymus įdomiais ir išskirtiniais, net namų darbai, kiti įvairūs darbai PowerPoint/Keynote ir kitomis pristatymų programomis taps įdomesni, gražesni ir naudingesni.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacija „Teleskopai“ (9-12 kl. mokiniams)

Edukacijos „Teleskopai“ tikslas yra suteikti dalyviams teorinių ir praktinių žinių apie fizikų nagrinėjamą optiką ir jos reiškinius.

Uždaviniai:
susipažinti su teleskopų atsiradimo priešistore;
įgyti praktinių įgūdžių, reikalingų savarankiškai sukurti ir surinkti savo teleskopą.

Ši edukacija skirta visiems, kurie nori išmokti suprasti optinius reiškinius, kurti teleskopus ir su jais dirbti ateityje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Auksas, sidabras, brangakmeniai nuo senų laikų vertinami ne tik dėl gražaus spindesio. Šie nekintantys metalai ir savo vertę išlaikantys spalvoti akmenys, auksakalių papuošti simbolinėmis reikšmėmis, puošia daugelį liturginių indų bei drabužių. Žaisdami ir dėliodami korteles bei kaladėles pažinsime prieš šimtmečius sukurtų auksakalystės dirbinių istoriją, jų reikšmę, simbolių kalbą, sužaisime „Auksakalio dėlionę“ ir laimėsime prizų!

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Tai žaismingas ir interaktyvus edukacinis užsiėmimas, kurio metu Tauragės krašto istorija yra pristatoma naudojantis įvairiomis muziejaus interaktyviomis technologijomis: virtualios realybės akiniais, liečiamaisiais išmaniais ekranais, papildytos realybės planšetėmis, audiovizualinėmis projekcijomis. Edukacijos dalyviai sužinos ne tik jų veikimo principus, bet ir patys galės išbandyti muziejuje taikomus modernius technologinius būdus. Juk technologijos gali būti naudojamos ne tik žaidžiant įvairius žaidimus ar norint smagiai praleisti laisvalaikį, bet ir siekiant išmokti naudingą informaciją. Pažinkit Tauragės krašto istoriją interaktyviai!


Kultūrinė edukacinė programa – ekskursija „Stebuklų ir simbolių pasaulyje – Šv. Petro ir Povilo bažnyčia“  7-8 kl.

Kultūrinė edukacinė programa „Stebuklų ir simbolių pasaulyje – Šv. Petro ir Povilo bažnyčia“ XVII a. menkai
apgyvendintame Antakalnio priemiestyje, vaizdingoje Neries pakrantėje, žalių kalvų ir pušynų fone išaugo Vilniaus baroko
šedevras – Šv. Petro ir Povilo bažnyčia. Amerikiečių portalas paskelbė įspūdingiausių pasaulio bažnyčių sąrašą, kurio
viršūnėje – per tris šimtus metų gyvuojanti Vilniaus Šv. Petro ir Povilo bažnyčia. Vėlyvojo baroko perlu vadinami maldos
namai, kuriose priskaičiuojama per 2000 įvairių lipdinių, atrinktų į 16-os gražiausių šventovių sąrašą. Beveik nepakitusi per
300 metų, bažnyčia perteikia mums ne tik Vilniaus, bet ir visos žmonijos gyvavimo istoriją, amžiną blogio ir gėrio kovą:
Dievas ir velnias, angelai ir demonai, mitologinės ir alegorinės būtybės, šventieji ir nusidėjėliai, kviečia į nepakartojamą
skulptūrų spektaklį. Programos tikslas mokinius supažindinti su barokine Šv. Petro ir Povilo bažnyčios architektūra, istorija
ir legendomis, stiuko lipdiniais dekoruotu interjeru. Mokiniai skatinami tyrinėti juos supančią aplinką, ugdant pastabumą ir
dėmesį detalėms gebėti atrasti, pažinti menines formas, juos supančią stiuko lipdinių gausą ir jų simboliką. Edukacinės
programos metu mokiniai supažindinami su Lietuvos didikų Pacų giminės istorija, iš užsienio atvykusių ir čia dirbusių
menininkų, architektų, skulptorių darbais. Vienas iš programos uždavinių padėti mokiniams gilinti ir plėsti jų dalykines ir
bendrąsias kompetencijas bei ugdyti kultūrinį-istorinį sąmoningumą ir gebėjimą užsimegzti asmeninius santykius su
vizualiuoju menu. Programos metu mokiniai įtraukiami į edukacines, temines užduotis, pagal jiems pateiktą papildomą
vizualinę medžiagą ieško įvairių ornamentų, kaukių, simbolių ir pan. Šia paslauga siekiama rūpintis kultūros ir architektūros
paveldo išsaugojimu, skatinti mokinius perduoti savo žinias ir pagarbą ateities kartoms. Programos turinys ir forma
pritaikyta pagal amžiaus grupę.


Ar pinigai tave padarytų laimingu ir kaip tai galėtų būti?
Ar sunku dalintis?
Klaipėda gali didžiuotis, kad istorijos bėgyje turėjo daug geradarių. Šioje edukacijoje norėtume supažindinti su dviem iškiliais Klaipėdos labdariais – Juliumi Liudviku Vyneriu ir Hermanu Gerlachu.
Tikrieji geradariai iš žmogiškųjų paskatų tiesiog aukoja materialines vertybes jų stokojantiems žmonėms. Tad kokius šių asmenybių gerųjų darbų pėdsakus galime rasti dar šiandien?
Kviesime susimastyti, ką mes žinome apie tokių žmonių darbus ir kaip patys pasielgtume jei per gyvenimą susikrautume tokius turtus ir kur norėtume tas lėšas nukreipti?
Tikimės, kad kažkurie Gerlacho arba Vynerio gerieji darbai miestui įkvėps iš šių dienų moksleivius gerų darbų bangai!
Užduotys, kalbėjimo stilius ir konkretus maršrutas pritaikytas atsižvelgiant į moksleivių amžių.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Tai kas pirma – kiaušinis, višta ar visgi dinozauras? Ar tikrai manote, kad žinote atsakymą į šį seniai sklandomą klausimą? Siūlome užsisakyti edukaciją „Nuo dinozauro iki vištos ir kiaušinio!“ ir kartu leistis kelionei laiku prieš milijonus metų. Edukacijos metu vaikai sužinos apie evoliucijos kaitą, apie vištų protėvius – dinozaurus, apie archeologinį paveldą. Užsiėmimo metu bus pateikti šešios dinozaurų savybės snaudžiančios vištų genuose, kaip mokslininkai teigia – vištos genome vis dar tebėra daug dinozauro DNR. Tad vaikams pateikiama ne tik sausa istorija apie pasaulio formavimą ir tuo metu egzistavusius gyvius, bet ir įdomūs faktai, kurie suteikia vaikams pažinimo džiaugsmą, sąmoningumą ir kūrybingumą. Faktai pateikiami vaikų kalba, kaip pavyzdžiui – dinozauro smegenys buvo riešuto dydžio ir jie nebuvo labai protingi, arba kad rijo akmenis, norėdami suvirškinti maistą skrandyje, ar kad dantys buvo banano dydžio. Keliausime kartu į praeitį – į triaso, juros bei kreidos periodus ir susitiksime įspūdingiausius priešistorės dinozaurus, augalus ir gyvūnus. Tyrinėsime priešistorinį pasaulį per potyrius, per vaizduotę ir praktinius užsiėmimus. Archeologinis paveldas mums suteikia galimybę susipažinti su žemėje paslėptais lobiais, vienas iš jų – suakmenėjusiais dinozaurų kiaušiniais, kurie įrodo, kad ir didieji mūsų ropliai – dinozaurai dėjo kiaušinius. Užsiėmimo metu moksleiviai skaptuos kiaušinius, ieškos dinozaurų embrionų. Darbas reikalauja kruopštumo, atsakomybės ir kūrybos. Taip pat užsiėmimo metu pastebimas nuostabus mokinių betarpiškas padėjimas savo draugams – kam nesiseka, padėti, ar kartu pasiekti norimą rezultatą. Didžiausia paskata – kad atrastą dinozauriuko embrioną, vaikai gali parsinešti namo, parodyti tėveliams tos dienos pasiekimą. Nesustokime ieškoti, nes vis dar galime atrasti naujus istorinius Žemės lobius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacija "Molis ir žodis: nužiesti ir aprašyti"  skirta 7-8 klasių mokiniams. Kodėl toks pavadinimas? Juk žmogus kaip molis, iš kurio jis pats gali nulipdyti, ką tik širdis geidžia: save, keraminį indą. Lipdome ir žodžius, iš kurių kuriame aprašymą.
Veiklos tikslas - skatinti mokinius domėtis Lietuvos istorija, tradicijomis, keramikos raida, supažindinti su puodžiaus amatu, žiedimo technika. Ugdoma pagarba tradicinei kultūrai, žmogaus kūrybiškumui, sudaromos sąlygos patiems pažinti ir išbandyti puodžiaus amatą, tobulinti rašymo įgūdžius.
Užsiėmimo pradžioje mokinai supažindinami su Leliūnuose esančiu Vytauto Valiušio keramikos muziejumi: muziejaus erdve bei jo eksponatais (daugiau nei 4000 eksponatų kolekcija). V.Valiušiuo muziejus tarp šimtuko geriausių Europos muziejų. Vaikai klausosi pasakojimo apie keramikos kilmę, puodininkystės tradicijas, molio savybes, degimo būdus, glazūras. Demonstruojamas 25 minučių trukmės filmas "Molio kelias".
Vėliau mokiniai prisiliečia prie molio, įsitikina jo elastingumu, plastiškumu, patiria kūrybos džiaugsmą, kada molio gabalėlis jų rankose virsta unikaliu keraminiu dirbiniu.  Ant žiedimo staklių meistrui Vytautui Valiušiui patariant, jie nusižiedžia vazelę, žvakidę ar dubenėlį.
Vėliau - užsiėmimas, kurio metu  aprašomas muziejuje matytas patikęs keraminis indas. Mokiniai prisimena, ką reikia žinoti kuriant aprašymą. Nepamirštamos ir meninės priemonės.
Tai integracinio pobūdžio kūrybinis užsiėmimas, kuriame persipina istorija, etninė kultūra, menas ir literatūra.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Natūralistinio Advento vainiko pynimas  (išvažiuojamoji edukacija)

Aš visuomet atvykstu su mišku pas jus ir klasė tikrai pakvimpa magiškais kvapais, kurie nukelia mus į prasmingą Advento laikotarpį. Jaukumą sukuria ir uždegamos 4 Advento žvakės. Edukaciją pradedame žaisminga kvapų dalimi: Kuo kvepia Adventas? Vaikai spėja tradicinius šio magiško laikotarpio kvapus ir sužino Lietuvos tradicijas. Edukacijos metu kalbame apie Advento laikotarpio prasmę, simbolius, kilmę, prisimename senąsias Lietuvos tradicijas, o praktinėje dalyje išmokstame Advento simbolio - vainiko pynimo technikos. Piname senuoju būdu su virvele neklijuodami kiekvienos šakelės klijais. Vainiką gaminame tvariai naudodami natūralias medžiagas (šiaudų karkasą, džiuto virvelę, miško šakas, natūralias dekoravimo priemones), kurias naudojo mūsų senoliai taip puoselėdami meilę gamtai.


Edukacinio užsiėmimo „Knygnešių gadynė“ metu, mokiniai supažindinami su unikaliu knygnešystės reiškiniu vykusiu Lietuvoje ir Ukmergės krašte.
Edukacinis užsiėmimas leidžia pajusti lietuviško rašto raidą ir ypatumus. Pasakojama apie tuo metu veikusias nelegalias  mokyklas.
Mokiniai žąsies plunksna rašys tekstus iš  spaudos draudimo laikotarpio leidinių. Naudojant senąsias rašto priemones ir prisiliesdami prie senųjų leidinių edukacijos dalyviai sugrąžinami į sudėtingą laikmetį buvusį 1864-1904 m.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Kultūrinis edukacinis  užsiėmimas (5-6 kl mokiniams) "Spalvoto smėlio sveikinimo atvirukas"

Kultūrinio edukacinio  užsiėmimo (5-6 kl mokiniams) "Spalvoto smėlio sveikinimo atvirukas"  ypač nuotaikingas, spalvų kupinas užsiėmimas, kuris į kūrybą įtrauks kiekvieną mokinį ir leis jam atskleisti savo kūrybines galias. Užsiėmimo procesas dinamiškas tinkantis kiekvienam mokiniui, nepriklausomai nuo jo  gebėjimų. Užsiėmimo metu mokiniai turės galimybę atrasti savo kūrybinius talentus, laisvai ir kūrybiškai veikti. Atvirukai kuriami ant specialaus paruošto trafareto, kuris yra lipnus, todėl nenaudojami klijai, kūrybos procesas nereikalauja specialaus pasiruošimo. Kiekvienas turės galimybę pasirinkti sau patikusį atviruko trafaretą bei jį išpildyti savo pasirinktomis spalvomis, iš gausios spalvų paletės. Kiekvienas mokinių sukurtas atvirukas yra spalvingas ir unikalus. Šio užsiėmimo metu kiekvienas tampa kūrėju. Užsiėmime naudojamos priemonės yra natūralios ir saugios mokiniams. Kūrybinis procesas leidžia nurimti, atsipalaiduoti, baigtinis kūrybinio darbo rezultatas visada pavyksta, maloniai nustebina ir suteikia gerų emocijų. Šio užsiėmimo metu mokiniai ugdo kūrybiškumą, kantrybę, mokosi sutelkti dėmesį atliekamam darbui, lavina spalvų pajautimą, estetinio grožio suvokimą. Sukurtus atvirukus mokiniai pasilieka sau ir gali padovanoti artimam žmogui taip pradžiugindami kitus bei skleisdami gėrį bei grožį aplink save. Užsiėmimo metu mokiniai sužinos kada ir iš kur kilo sveikinimo atvirukais tradicija, kokie buvo pirmieji sveikinimo atvirukai. Atvirukų trafaretai gali būti įvairios tematikos, juos galima pritaikyti pagal jūsų poreikius.


Bernardinai – tai ir vienuoliai, ir bažnyčia, ir sodas! Nors vaikų akimis, tai dažniausiai tik vaikų žaidimo aikštelė. Praplėskime vaikų akiratį ir padėkime jiems pažinti visą Bernardinų ansamblį. Patyrinėkime ir sužinokime naujų žodžių reikšmes kaip alpinariumas ar belvederis, kokias naujoves atnešė broliai vienuoliai, kokios augalų rūšys buvo auginamos vienuolių soduose bei greta buvusiame Vilniaus universiteto botanikos sode. Jaunieji tyrinėtojai įtraukiami į aktyvias užduotis – surasti, surinkti, surišti ar suklijuoti. Tokiu būdu vaikai ne tik sužino naujų dalykų, bet kartu lavina kūrybingumą, pvz. pasidarydami kelionės nuotrauką iš lazdos!


Norite daugiau sužinoti, kaip buvo laimėtas Žalgiris, vienas didžiausių mūšių viduramžiais? Tuomet kviečiame pasinerti į riterių pasaulį. Ši pamoka padės vaikams geriau orientuotis istoriniame laike: jie tarsi slapti stebėtojai susipažins su riterių gyvenimo specifika Kryžiuočių ordino sostinėje Marienburge. Net praslinkus daugiau nei 600 metų, Marienburgo pilis vis dar yra didžiausia mūrinė pilis pasaulyje! Mokiniai išsiaiškins to meto ginkluotės, ekipuotės ypatumus, sužinos apie taktines gudrybes, padėjusias pasiekti pergalę. Susipažins su Vytauto Didžiojo ir jo sąjungininko Lenkijos karaliaus Jogailos veikla. Paaiškės, kas buvo draugai, o kas – priešai Žalgirio mūšyje, kuris įvyko netoli Kryžiuočių ordino sostinės Marienburgo.


Edukatorė sukuria pasakos  instaliaciją: atvertame lagamine sudedamos V. Žilinskaitės pasakos „Kelionė į Tandadriką“ personažų kostiuminės galvos, teksto ištraukos su jų prisistatymais, knyga. Skaidrėse pristatoma autorė ir jos apysaka, mirioramoje parodomas piešinių „filmas“ pasakos-apysakos motyvais, trumpai papasakojamas siužetas. Personažai paeiliui skaito kūrinio ištraukas, tada visi paeiliui lenda į kosminį laivą „Sidabrinis kankorėžis“.
Visi drauge einame į kūrybines dirbtuves, iš spalvingo sulaužytų žaislų konteinerio išverčiame jo turinį ant paklodės, vaikai pasirenka, kurį žaislą norės (pajėgs) sutaisyti. Dirbtuvėse paruoštos priemonės „gydyti“(taisyti) žaislus: susiūti, suklijuoti, sušukuoti, pavalyti, išplauti... Aptariame, kokių priemonių dalyviui reikia, kad jį pataisytų. Rodomos skaidrės iš muziejaus kiemelyje vykdyto renginio „Žaislų ligoninė“, dirbtinio intelekto ir dailininkės sukurti pasiūlymai, kaip galima seną žaislą ar jo dalį prikelti naujam gyvenimui.
Pataisius pasirinktus žaislus padaroma nedidelė jų parodėlė, aptariama.  Pagal kiekvieno galimybes atnaujintas žaislas atiduodamas vaikui (išsinešamas namo).

Komunikavimo kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kaip aikštėje iškilo bokštas? Kodėl ir kokiu metu čia skamba varpai? O gal patys norėtumėte trumpam tapti varpininkais? Kviečiame apsilankyti Vilniaus katedros varpinėje. Kartu su gide kopsime XIV amžių menančiais mūriniais laiptais ir įspūdingomis medinėmis XIX amžiaus konstrukcijomis. Mokiniai skambins ekspozicijoje easančiais varpais, savarankiškai naudos interaktyvias priemones (mobilias kameras miesto apžvalgai, audiopunktus su trumpais teatralizuotais pasakojimais apie varpinėje dirbusius žmones). Nuotaikingame filmuke balandis Pranas pristatys varpinės ir Vilniaus katedros bei aikštės istoriją. Patys drąsiausi galės apžiūrėti miestą iš 45 metrų aukščio ir pamatyti senojo laikrodžio varpus.


Muzikinis edukacinis spektaklis „Trimito skrydis"

Koncertinė įstaiga Lietuvos simfoninis pučiamųjų orkestras

Tikslas – populiarinti pučiamųjų instrumentų žanrą, pradinių klasių mokiniams ugdyti kūrybinį potencialą, meninius gebėjimus, supažindinti su profesionaliuoju menu.
Uždaviniai:
1.Supažindinti mokinius su pučiamųjų instrumentų žanru, pasaulio tautų muzika ir įvairove.
2. Ugdyti toleranciją ir atvirumą įvairioms kultūroms.
 Daugelis iš mūsų mėgsta keliauti, ypač lėktuvais. Smalsu pakilti aukštai virš debesų ir iš tolo pamatyti Žemę, per dieną nuskrieti į kitą pasaulio pusę. Keliauti pamėgo ir Trimito miesto gyventojai. O vienas jų, nuo vaikystės skraidyti svajojęs pilotas Rainaras, sukonstravo muzikinį lėktuvą – juo galima ne tik apkeliauti Žemės rutulį, bet ir išgirsti viso pasaulio muziką!
Taigi, muzikinis “Trimito avialinijų” lėktuvas pirmąsyk leidžiasi į nepaprastą skrydį, kurio metu sužinosime, kad mūsų Žemė – pati nuostabiausia planeta, ją reikia branginti ir saugoti.


Matyti restauratoriaus akimis - šio užsiėmimo tikslas. Metų metus savo amatą tobulinantys profesionalai įžvelgia sienose tai, kas paprastai paslėpta, sugeba atpažinę ornamentų fragmentus atkurtį juos taip, kad mūsų gyvenamasis pasaulis vėl atgautų savo buvusį grožį. Edukacijos metu moksleiviai sužinos pagrindines restauravimo sąvokas ir technikas bei galės patys jas išbandyti ir geriau suprasti juos supančią aplinką.


Žaidžiame TI TA TO 1-4 kl. išvykstamasis, visoje Lietuvoje (išskyrus Kauno m. ir r.)

„TI TA TO“ edukacinis užsiėmimas – tai neužmirštama kelionė į garsų pasaulį, kuriame persipina gamtos ir žmogaus sukurta muzika. Užsiėmime susipažinsite su senaisiais lietuvių liaudies instrumentais žiūrėdami animacinį filmą "Žaidžiame TI TA TO", gyvu atlikimu išgirsite, kaip skamba: kanklės, skudučiai, kaulo ūžynė ir kt.  Taip pat pakviesime pačius išsibandyti muzikos instrumentus ir pasipraktikuoti mušant ritmą "TI TA TO".
Rekomenduojamas etnokultūriniam, muzikiniam ugdymui.
Užsiėmimą galime pravesti vaikams su intelekto sutrikimu, judėjimo, klausos negalia - filmas išverstas į lietuvių gestų kalbą. Apie specialiuosius grupės poreikius prašome informuoti užsakymo formoje. Atkreipiame dėmesį, kad užsakant paslaugą grupei su klausos negalia, ją reikėtų užsakyti kuo anksčiau, kadangi turėsime užsakyti vertėjo į lietuvių gestų kalbą paslaugas ir išsiųsti užsiėmimo santrauką susipažinimui.
Paslauga teikiama visoje Lietuvoje, išskyrus Kauno miestą ir rajoną. Minimalus viename užsiėmime dalyvaujančių mokinių skaičius - 25, užsakant ne mažiau nei 2 užsiėmimus, vedamus vienas po kito.


Senosios fotografijos - cianotipijos - technika labai patraukli savo paprastumu ir intymumu. Atrodo, įsiklausai į savo mintis, sulauki patekančios saulės, pasikvieti gamtą pagalbon ir atsispaudi stebuklą. Principas - savo rankomis sukurti popierių jautrų saulės šviesai, o tada jau prasidada pats linksmumas, kurio metu kiekvienas dalyvis dėlioją savo unikalų ir individualų antspaudą kylanti iš pačių širdies gelmių.


Metodai: pasakojimas, demonstravimas, gaminimas, aptarimas. Programos turinys: edukacinę programą veda tradicinių amatų meistrė Jurgita Treinytė. Supažindinama su šv. Velykų tradicijomis ir papročiais. Programos dalyviai gauna priemones. Naudojama tik natūralios, gamtinės medžiagos. Gaminamos verbos. Rodoma, kaip paruošiamas karkasas, tvirtinamos atskiros detalės. Gaminant pasakojama apie šv. Velykas, verbų reikšmę, kalbama apie senųjų tradicijų svarbą, perėmimą ir saugojimą. Aptariama kalendorinės metų šventės.


Tautinė - liaudiška lėlė yra vaikų žaislas nuo senovės iki šių dienų, ne tik muziejaus eksponatas, o istorijos ir etnografijos paveldas dabartinei kartai. Vaikai yra suaugusiųjų pasaulio atspindys. Taigi vaiko kultūra - tautinės kultūros dalis. Žaislai atskleidžia vaiko ir suaugusiojo kūrybinius gebėjimus. Kuo rengdavosi anksčiau žmonės, tuo rengdavo ir lėlę. Ne išimtis ir tautinis kostiumas. Tautinis kostiumas šiandien yra svarbus tautos simbolis, mūsų protėvių nagingumo įrodymas, jų grožio sampratos atspindys. Tai kopija liaudies drabužių, kuriais mūsų protėviai vilkėjo XIX amžiuje, kai kiekvienas kraštas, kiekviena parapija laikėsi savo mados, ne tokios, kaip jų kaimynai. Tautinis kostiumas nėra atsitiktinių audinio spalvų, raštų bei formų derinys. Jis sudaro vieningą sistemą, kuri gali atspindėti ano meto žmonių pasaulio sandaros suvokimą. Moksleiviai galės patys aprengti savo lėlę pasirinkto regiono tautiniais drabužiais.


Nepamirštama kelionė į savo vidinio pasaulio gelmes su edukacija „Asmeninė jėgos mandala“. Atsikratykite abejonių ir atraskite savyje vidinę jėgą ir kūrybinį potencialą, kuris slypi kiekviename iš mūsų!

Edukacijos metu sukursite unikalią žodžių mandalą, atspindinčią jūsų individualumą, stipriąsias puses, troškimus ir svajones. Tai tarsi žemėlapis, vedantis į vidinę harmoniją ir gilesnį savęs pažinimą bei išsireiškimą.
•	Nerkite į nepamirštamą kūrybinį nuotykį: Pasinersite į žodžių magiją ir sukursite savo unikalią mandalą, atspindinčią jūsų vidinį pasaulį.
•	Pažinkite save iš naujo: Atlikdami įvairias kūrybines užduotis, atrasite paslėptus talentus, sustiprinsite pasitikėjimą savimi ir išlaisvinsite savo vaizduotę.
•	Sukurkite savo sėkmės planą: Naudodami „Mano sėkmės knygos“ klausimus, prisiminkite savo norus, suformuluosite aiškius tikslus ir atraskite motyvacijos juos įgyvendinti.
•	Pagauk įkvėpimą ir naujas idėjas: Atverkite savo protą kūrybiniam srautui ir atraskite netikėtų įžvalgų problemų sprendimui.
•	Išsineškite su savimi unikalią žodžių mandalą: Sukursite savo „Asmeninę jėgos mandalą“, kuri taps jūsų stiprybės ir įkvėpimo šaltiniu.

Atsiverkite kūrybiškumo srautui ir atraskite savyje neišsenkančias jėgas su edukacija „Asmeninė jėgos mandala“! Pradėkite savo kelionę į savęs pažinimą ir kūrybinį išsipildymą!

Susisiekite su mumis ir sužinokite daugiau!
Nepraleiskite progos atrasti savyje kūrybinį potencialą ir sukurkite savo unikalią žodžių mandalą!

Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


„Palanga turi būti Palangos vardo verta!“, - išdidžiai sušuko pirmasis jos burmistras Jonas Šliūpas 1934-aisiais. Tuo metu mažame žvejų miestelyje naujais šaligatviais į ganyklas vis dar būdavo genamos karvės, o vietiniai palangiškiai burbėdami dažydavo tvoras ir ruošdavosi Kauno aukštuomenės antplūdžiui. Nuo ano laiko mus skiria šimtas metų ir daugybė įdomių istorijų. Sugrįžti į tarpukarį kviečiame įveikiant lobių paieškos principu sudėliotą interaktyvų maršrutą ir sužaidžiant smagų intelektinių iššūkių žaidimą. Jame – primiršti Palangos tarpukario pasakojimai, netikėti istorijos gūsiai ir azartiški klausimai.
Kokia Palanga norėjo būti, o kokia tapo? Kaip keitėsi jos kraštovaizdis ir architektūra? Ką įgijo, o ką prarado tapusi prestižiniu Lietuvos kurortu? Kuo čia dėtas Jonas Šliūpas ir kiek jo paliktų ženklų dar rastume? Ar visos tarpukario Palangos istorijos tokios romantiškos, kokios mums rodosi šiandien?
Ekskursijos-žaidimo maršrutu keliausite pasitelkę mobiliąją programėlę, kurioje – įgarsinti pasakojimai, papildyti autentiškomis nuotraukomis, dokumentais ir retu, neseniai Lietuvą pasiekusiu vaizdo įrašu. Keliaudami patirsite ir orientacinio žaidimo netikėtumą – ekskursijos metu bus atskleidžiama tik artimiausia jos stotelė, o visą numatytą maršrutą įveiksite pasitelkę GPS vedlį. Norite prabėgusio laiko istorijas patirti kitaip – priimkite mūsų iššūkį!
Ekskursijos-žaidimo trukmė – 1 val., jame - 20 stotelių su iššūkiais, o maršrutas patogia miesto danga driekiasi 2 km. Programėlės turiniui įdiegti reikia 110 MB laisvos vietos telefone.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Ar Tau įdomu... VAIKAI TREMTYJE KAIP GYVENO?

Edukacinis užsiėmimas Ar Tau įdomu...VAIKAI TREMTYJE KAIP GYVENO? supažindina moksleivius su Lietuvos gyventojų tremties istorija sovietmečiu. Naudojant atraktyvias ir paveikias edukacines priemones, grįstas empiriniais momentais, dalyviams atsiskleidžia tremčių kontekstas, tremtyje gyvenusių asmenų, ypač vaikų, gyvenimo sąlygos (buitis, aplinka, kasdienybė…). Sudaromos sąlygos refleksijai bei įvairiems palyginimams, susijusiems su tremčių vietose gyvenusių ir dabartinėmis sąlygomis augančių vaikų fizine bei psichologine būsena. Dalijimasis mintimis, pastebėjimais skatina mokinių saviraišką, ugdo kūrybiškumą.


Spektaklis "Mažasis karalius Gruodis arba paslaptingas Renė Magrito pasaulis" ( 5kl.- 6kl.)

Spektaklis  pagal vokiečių rašytojo Akselio Hakės  humoro, išminties ir švelnios melancholijos prisodrintą pasaką  „Mažasis karalius Gruodis“.
      Vaikystė kartais būna gyvenimo pabaigoje. Jei netikite galite paklausti paties mažojo karaliaus Gruodžio II. Beje, jis nedidesnis už smilių ir toks tuklus...jo galima klausinėti apie viską, o ir jis pats mėgsta uždavinėti keisčiausius klausimus: Kodėl namas kampuotas ? Kodėl lyja? Kodėl karvė duoda pieną? Kodėl pieną? Kodėl pienas yra pienas?.. Su juo galima žiūrėti į žvaigždes ir kalbėti apie nemirtingumą arba duoti debesims vardus. Galima žiūrėti dėžutes, kuriose karalius laiko savo sapnus. Arba išeiti į miestą ir pamatyti tai, ko iki šiol niekada nematei...
    Vieną dieną iš siauro plyšio knygų lentynoje biurininkui pasirodęs karalius Gruodis atveria duris į paslaptingą vaizduotės ir fantazijos pasaulį, kurį praturtina Rene Magrito darbai ir jo pasaulėžiūra. Renė Magritas bene žymiausias XXa. belgų dailininkas siurrealistas , išgarsėjo nuotaikingais ir mąstymą provokuojančiais kūriniais. Svarbiausias jo tikslas buvo sukurti iššūkį žiūrovo išankstiniam realybės suvokimui ir paskatinti į aplinką žvelgti jautriau. Šio menininko akimis niekas niekada nėra visai taip kaip atrodo, žemiškoje kasdienybėje , kur įprasti dalykai yra nepaparasti.

Režisierė-  Kamilė Kondrotaitė.
Scenografė-  Liuda Liaudanskaitė.
Dailininkės-  Liuda Liaudanskaitė, Daiva Dašenkovienė.
Kompozitorius-  Mantas  Joneikis.
Aktoriai- Liudas Vyšniauskas , Kamilė Kondrotaitė.


Edukacinio užsiėmimo metu Žemaitijos nacionalinio parko direkcijos lankytojų centro interaktyvioje ekspozicijoje
„Žemaitijos žemės slėpiniai“ moksleiviai atlikdami įvairias komandines užduotis grupėse susipažins su viena iš Lietuvos
saugomų teritorijų – Žemaitijos nacionaliniu parku, jo savitu kultūros paveldu, žemaičių tarme, išskirtinėmis gamtinėmis
vertybėmis ir kt. Taip pat užsiėmimo dalyvių laukia edukacinė išvyka į Platelių ežero apžvalgos aikštelę, nuo kurios atsiveria
didžiausias ir giliausias Žemaitijoje Platelių ežeras, pasižymintis išskirtine gamtine, kultūrine ir kraštovaizdžio verte.
Edukacijos dalyviai išgirs daug legendų, susijusių su Platelių ežeru, sužinos daug įdomių faktų, tyrinės, žais, mokysis.


INTEGRUOTA LITERATŪROS IR DAILĖS PAMOKA. Poezija ir dailė: ieškome lyrinio subjekto

Edukacinio užsiėmimo pagrindinis tikslas yra suteikti mokiniams ir mokytojams galimybę, per meno, dailės kūrinius suprasti šiuolaikinę poeziją, gebėti ją analizuoti, patirti džiaugsmo būseną skaitant šiuolaikinių autorių poeziją. Užsiėmimas vyksta parodos erdvėje. Mokiniai yra supažindinamai su tuo metu eksponuojama paroda MO muziejuje, pristatoma parodos koncepcija, parodos kuratoriai. Po pažintinės veiklos su paroda mokiniai leidžiasi į tyrinėjimo ir smalsumo kelionę po poezijos ir meno pasaulį. Klausiame - Ar teksto interpretacijos principai gali padėti suvokti dailės kūrinį? Taip, juk vaizdą kuria ir eilėraštis, o paveikslo esmę galima nusakyti žodžiais. Užsiėmimo metu edukatorius kartu su mokiniais bendrai analizuoja eilėraščio ir meno kūrinio ar kūrinių sąsajas. Diskusijų pagalba bandoma šiuos abu meno kūrinius sugretinti, rasti ir aptarti bendrus terminus kurie aktualus abiem meno sritim (subjektas, metafora, spalva, forma, kompozicija, kontrastas, erdvė, laikas ir kt.). Kviečiame mokinius dirbti nedidelėse grupėse, pratybų lapuose mokiniai iš pradžių raštu apibūdina lyrinio subjekto būseną, o vėliau tarp dailės kūrinių ekspozicijoje ieško eilėraščio vizualinio atitikmens. Suradę tariasi tarpusavyje, argumentuoja savo pasirinkimą. Mokiniai greta pasirinkto dailės kūrinio kitiems užsiėmimo dalyviams surengia trumpą pristatymą, siejantį meno kūrinį ir eilėraštį, kalbėdami pagrindžia savo nuomonę ir vartoja išmoktas literatūros ir dailės sąvokas. Edukacinis užsiėmimas baigiamas, bendra diskusija, savo nuomonių išsakymu, bei individualia refleksija ir tam specialiai paruoštais klausimais.


Mąstau, jaučiu ir kuriu: pakeliaukim TARP pasakos eilučių

Klaipėdos miesto savivaldybės Imanuelio Kanto viešoji biblioteka

Ieškoma detektyvų komanda! Trumpa nusikaltimo istorija: „Trijų paršiukų” pasakos gyventojų kasdienybę sudrebino baisus įvykis – paslapčia iškirstas visas miškas! Kas galėjo pasiryžti tokiai klastai? Vilkas – juk jie visada pasalūniški nenaudėliai, o gal šį kartą pasidarbavo mažiausiai įtarimų keliantis darbštuolis paršelis, o gal nameliui tik šiaudų radusį paršelį užvaldo pavydas? Reikalavimai: tiriant šią byla svarbu pasitelkti kūrybiškumą bei kritinį mąstymą, pabandyti atsiriboti nuo išankstinių nusistatymų, taikliai išreikšti savo nuomonę ir pasiremti turimomis žiniomis bei patirtimis. Kokie gebėjimai ugdomi: dirbti komandoje, gebėti tinkamai perteikti ir priimti informaciją, kartu ieškoti daugiau nei vieno sprendimo būdo, atpažinti ir įvardyti nesusipratimų metu kylančius savo ir kitų jausmus, tinkamai reaguoti. Rezultatai: pastebėta, kad emocinė būsena turi įtakos mūsų veiksmams, kaip svarbu kritiškai įvertinti kylančias problemas, iš įvairių pusių pažvelgti į susidariusias situacijas ir atpažinti nusikaltimo – kyšininkavimo atvejus realiame pasaulyje. Mąstykim, jauskim, kurkim keliaudami TARP pasakos eilučių ir į literatūrą pažvelkim kaip į priemonę ir galimybę kūrybiškai ugdyti svarbiausius augančio žmogaus gebėjimus.


"Lietuvos pilys virtualioje realybėje“ edukaciniuose užsiėmimuose mokiniai susipažins su Lietuvos pilimis. Mokiniams bus pristatytos Lietuvos pilys, jų istorinė, kultūrinė reikšmė Lietuvai. Veiklų metu bus apjungta Lietuvos istorija, paveldas, kultūra, šiuolaikinė ir senovinė architektūra. Edukacinių veiklų metu mokiniai virtualios realybės aplinkoje kurs pilis, mokiniai bus supažindinti su architektūros pradmenimis, pasitelks kūrybiškumą, vaizduotę ir meninius gebėjimus. Sukurtos pilys bus peržiūrimos virtualioje aplinkoje su virtualios realybės  akiniais. Mokiniai mokysis bendradarbiauti ir bendrauti, dirbti komandomis. Per smagiasm žaidybines veiklas, kurdami virtualias pilis, mokiniai patirs istorijos, kultūros, pilietiškumo dermę, įgys gebėjimų inžinerijos ir architektūros srityse, patirs pažinimo, bendradarbiavimo, sėkmės dirbant komandoje džiaugsmą.


Ar kada svajojote patys pasigaminti muzikos instrumentą? Jei atsakymas - taip, tai šis edukacinis užsiėmimas kaip tik Jums! Dalyvausite įtraukiančiose susikaupimą, mąstymą, pojūčius ir kūrybiškumą lavinančiose tikrose garsų dirbtuvėlėse ir sukursite vieną iš tautinės muzikinės raiškos ženklų – skudutį - bei išmoksite išgauti sudėtingesnę muziką tobulindami pasigamintą skudutį. Išmoksite parinkti įrankius ir geriausią ruošinį skudučio gamybai. Susipažinsite su lietuviškos kilmės skudučiais, kitų tautų analogais, senaisiais kaimo muzikavimo papročiais ir technika, šiuolaikinėmis tautinės muzikos kryptimis. Klausysitės ir kursite savo muziką.
Dėmesio! Užsiėmime galimi nestiprūs susižeidimai (rakštis, odos paviršiaus įbrėžimai). Dirbama be apsauginių pirštinių (vaikai turės galimybę pažinti medžiagą, įrankį, bus mokomas saugiai įvertinti instrumento aštrumą).
Užsiėmimą galime pritaikyti vaikams su intelekto sutrikimu. Apie tokį poreikį prašome įspėti užsakymo metu.


Tikslas – skatinti vaikų kūrybiškumą per judesį, šokį – bendrystę, per judesį suvokti bendrą visus vienijančią grupės/klasės tapatybę (visus vienijančią ir išreiškiančią savybę).
Uždaviniai: išmokti reikšti kūrybines mintis, pademonstruoti pasiūlymą, susipažinti su vadovo siūlomomis judesio raiškos formomis, rasti visiems tinkamą judesio bendratį, pasiekti bendrą grupės/klasės šokio kompozicijos rezultatą.
Bet kokio amžiaus vaikams judesiu, šokiu paremta kūryba yra aktualiausia, nes siejama su veiksmu, judėjimu.
Edukacinė programa „Mūsų šokis“ skirta pradinių klasių vaikams, pažinti save ir draugus per judesį ir šokį, patirti judėjimo džiaugsmą, išlaisvinti ir įgyvendinti kūrybines mintis ir idėjas sukuriant grupės, klasės šokio kompoziciją, atskleidžiant savo ir grupės tapatumą, bei pasaulėžiūrą.
Metodai: šokio kompozicijos idėjos generavimas (vadovo ir vaikų pasiūlymai ir jų derinimas), demonstravimas (praktinis užsėmimas), diskusija, rezultato refleksija.
Edukacijos kultūrinis poveikis – per judesį didins kultūrinį sąmoningumą, plės supratimą apie kultūrinės raiškos ir
komunikavimo formas, skatins saviraišką ir grupinį kūrybingumą.
Meninis poveikis –  leis patirti patirti kūrybinį eksperimentą - bendro šokio sukūrimo džiaugsmą.
Edukacinis poveikis – ugdomi socialiniai įgūdžiai: gebėjimas dirbti  komandoje, bendrauti ir bendradarbiauti, ugdoma mokinių savivertė ir motyvacija.
Edukaciją ves Joniškio kultūros centro šiuolaikinio šokio studijos „Stichija“ choreografė Sigma Jonušienė, turinti aukštąjį pedagoginį išsilavinimą ir patirties šokio mokant vaikus.


Muzika kine – nuo Čarlio Čaplino iki Žvaigždžių karų

Kino teatre užgesta šviesa ir pirmieji muzikos garsai mus akimirksniu nukelia į nežinomą žemę ar planetą, priverčia bijoti ir nerimauti kartu su filmo herojais. Muzika mus lydi visą nuotykių pilną kelionę, įspėja apie siužeto vingius. Taigi, kodėl muzika tokia svarbi kine? Nuo kino atsiradimo iki šių dienų muzika vaidino lemiamą vaidmenį, stiprinant filmų pasakojimą ir emocinį poveikį.
Muzikinės Edukacijos metu trumpai ir nuotaikingai papasakosime ir pagrosime kino muzikos istoriją. Supažindinsime su pagrindinėmis muzikos kine funkcijomis ir pademonstruosime muzikines priemones, kurias naudoja kompozitoriai kurdami muziką kinui.
Pristatant muzikos kine istoriją moksleiviai išgirs kaip skambėjo filmų įgarsinimas nebyliojo kino eroje. Sužinos kuo ypatingas Holivudo aukso amžius, kuomet filmų kūrėjai koncentravosi į istorijų pasakojimą. Kalbant apie 6 – 7 dešimtmetį – eksperimentavimų ir transformacijų kine laiką – moksleiviai išgirs kaip muzikinėmis priemonėmis iliustruojami kosminiai skrydžiai arba ateivių apsilankymas. Trumpą muzikos kine  istoriją baigsime visiems gerai žinoma blokbasterių era.
Muzikinės edukacinės programos metu kartu su moksleiviais analizuosime, kaip muzika įtakoja vaizdą ir kaip keičiasi vaizdo suvokimas priklausomai nuo muzikinio fono. Atlikėjai ne tik muzikuos, bet ir pasakos apie atskirų muzikinių priemonių naudojimo būdus ir galimybes. Moksleiviai sužinos, kaip kine naudojamos muzikinės temos ir motyvai.  Atlikėjai pademonstruos kaip muzikinėmis priemonėmis kuriama dramatiška, romantiška, siaubo, baimės ar džiaugsmo nuotaika. Kalbėsime ir apie muzikos tempo bei ritmo įtaką filmo siužetui, apie instrumentų pasirinkimą, atsižvelgiant į filmo laikotarpį, vietą ar atmosferą.
Edukacinės programos metu skambės gyva muzika, atliekama profesionalių muzikantų. Muzikinius kūrinius papildys vizualinė medžiaga, kino filmų fragmentai bei istorijų pasakojimai.


Senųjų laikų atmintis tebėra gyva lietuvių etninėje kultūroje – tradicinio kalendoriaus dienos turi paukščių vardus. Ar žinote, kokių?
Susipažinsite su pavasario kalendorinėmis šventėmis, ieškosite harmonijos tarp žmogaus veiklos ir gamtos.
Ar girdėjote, kada nevalia šukuotis, o kada galima jurginėti ar gandrinėti? Įdomu bus prisiminti, kokius kūrinius apie pavasarį sukūrė M. K. Čiurlionis bei kiti garsūs kūrėjai.
Kūrybinio praktinio užsiėmimo metu pakviesime dekoruoti inkilėlius arba marmuruoti kiaušinius.

Tikslas – stiprinti tautinę savimonę ir puoselėti pagarbą gamtai.
Uždaviniai: supažindinti su lietuvių pavasario kalendorinėmis šventėmis; ieškoti harmonijos tarp žmogaus veiklos ir gamtos;
pravesti meninį - kūrybinį užsiėmimą; sudalyvauti interaktyviame žaidime.
Priemonės: Išmani lenta, planšetiniai kompiuteriai, guašas,  akriliniai dažai, inkiliukai, putplasčio kiaušiniai, marmuravimo dažai, paletės, indeliai vandeniui, dekoro elementai.


Medaus kelias ir bičių vaško žvakių gamyba

Šiaulių rajono savivaldybės kultūros centras

Medaus kelio atsiradimo istorija su pasakojimu apie bičių gyvenimą. Senovės bitinikų tradicijos papročiai. Bičių vaško žvakių gamyba ir puošyba.


Lazeriai, eksperimentai ir sprogimai - spektaklis „Eureka! PLIUS“

Eureka efektas – tai staigus ir netikėtas problemos sprendimo suvokimas. Ar nebūtų įdomu pamatyti tą momentą, kai
praeityje gyvenę mokslininkai patyrė savo EUREKĄ? Nusikelkime laiku kartu su linksmaisiais mūsų aktoriais, kurie įkūnys
tokius mokslininkus, kaip pirmajį žmonijos astronautą Wan Hu ar sieros rūgšties išradėją ir alchemijos tėvą Džabirą Ibn
Hajaną ir kartu patirkime atradimo džiaugsmą. Lazeriai, eksperimentai ir sprogimai pavers šią kelionę neužmirštamu
nuotykiu. Įvairūs eksperimentai bus perteikiami ne tik teoriškai, bet ir praktiškai – sprogimai, ugnies kamuoliai ir garų
geizeriai privers kiekvieną aikčioti iš nuostabos ir ilgam pasiliks atminty. Forumo teatro principu pastatytas spektaklis leis
žiūrovams patiems iškelti problemas, pasiūlyti sprendimo būdus ir taip nulemti pasirodymo eigą. Viso renginio metu
mokiniai bus kviečiami aktyviai dalyvauti diskusijose su vedėjais, įsitrauks į pasirodymą savo idėjomis ir pasiūlymais. RGB projekcinio lazerio filmukai padės lengviau suprasti eksperimentuose vykstančius procesus ir sukurs magišką atmosferą.
Pagrindinis renginio tikslas - skatinti vaikų kultūrinį sąmoningumą per kūrybiškumo ir kritinio mąstymo ugdymą. Taip pat populiarinti mokslą parodant nuostabiąją jo pusę. Renginio metu mokiniai pagilins istorijos, fizikos ir chemijos žinias, - o svarbiausia – labai linksmai praleis laiką!
"Eureka! PLIUS - tai dar daugiau eksperimentų, dar daugiau efektų ir dar daugiau emocijų!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Ar žinote, kiek kalbų mokėjo Maironis? Kodėl Bernardas Brazdžionis yra svarbus muziejui? Nežinote? Ne bėda: atsakymus sužinosite atėję pas mus! Šios edukacinės programos metu moksleiviai išklauso edukatorės pasakojimo, o po to pasiskirsto į komandas ir žaidžia tikrų tikriausią stalo žaidimą – ridena kauliuką, keliauja žaidimo takeliu tolyn, o pasiekę langelius-klaustukus – gauna užduotį. O užduotys laukia pačios įvairiausios – moksleiviai gali tikėtis ne tik teorinių, kuriose moksleiviai galės įtvirtinti žinias atsakinėdami į klausimus apie Maironio gyvenimą, bet ir praktinių užduočių: padeklamuoti Maironio eilėraščio posmą, sudėlioti Maironio kambario nuotrauką iš didelių minkštų kubų ar įminti mįslę.


Balandžių pašto atvirukas – koks jis? Mažas, labai mažas, tikrai mažas. Arabų popieriaus meistrai patį mažiausią popieriaus lapo formatą vadino „paukščių popieriumi“, nes jis specialiai buvo pjaunamas balandžių paštui. Tiesa, balandžiai žinias nešiojo jau daug anksčiau, nei popierius buvo išrastas! Balandžių paštas skamba labai senoviškai, tačiau balandžių mylėtojai ir toliau treniruoja savo augintinius, tik ne dėl žinių perdavimo, o dėl... sporto ir smagumo. Balandininkais, gal ir netapsime, bet balandžių pašto atviruką, tikrai sugebėsime pasigaminti. Svarbiausia tokio atviruko ypatybė – tinkamas dydis, o dailumas ir spalvingumas – mūsų pačių išmonė.


Programa „Pažink, pamilk, išsaugok“ leis įtraukti kuo daugiau jaunimo į etnokultūrinę veiklą, kurioje jos dalyviai lavinsis, tenkins saviraiškos poreikius, pažins save, mokysis bendrauti, ugdys tautiškumą, patriotiškumą, bendruomeniškumą, pasididžiavimą ir savigarbą per dainą, šokį, tautosaką. Programos dalyviai susipažins su etnokultūra, aukštaičių ir žemaičių tautiniu kostiumu, išmoks folkloro dainų, šokių, ratelių, žaidimų.


Skaityti visada atsiras laiko, o atsiversti knygą norėsis dar labiau, jei ją puoš originalus rankų darbo skirtukas. Edukacinio užsiėmimo metu susipažinsime su senųjų meistrų darbais, o praktinėje dalyje remiantis išvystais paveikslais pasigaminsime vienetinį knygos skirtuką.


Muzikos, dramos, literatūros ir šokio spektaklis „Kelionė namo“

VšĮ Urbanistinio Šokio Teatras "Low Air"

Ar kada pagalvojote, kodėl taip pasiilgstame vaikystės namų? Kodėl taip norime grįžti į juos? Šis spektaklis – tai sugrįžimas į vaikystės erdvę, kupiną neatsakytų klausimų. „Kelionėje namo“ susijungia skirtingos meno sritys: šokis, vaidyba, muzika ir literatūra. Spektaklio ašis – tėvų ir suaugusių vaikų santykiai bei pastangos kalbėtis apie tai, kas skaudu, nutylima, bet tikra, – ko nedrįstame ar nemokame vieni kitiems pasakyti. Scenoje skamba gyva muzika ir papasakojamos dvi istorijos, sutelpančios vienuose namuose. Pirmoji – laisvės ir meilės samprata pagal amerikiečių rašytojo Richardo Bacho apysaką „Džonatanas Livingstonas Žuvėdra“. Antroji – kaltės ir nesusikalbėjimo tema, spektaklio kūrėjų gvildenta dalinantis asmenine patirtimi repeticijų metu ir tapusi jauno lietuvių dramaturgo Mindaugo Nastaravičiaus pjesės objektu. Pasak režisieriaus Vido Bareikio, „Kelionė namo“ yra spektaklis apie vaikystės namus, mėginant galvoti, kas jie yra, kada iš jų išeiname ir kodėl sugrįžtame: „Nors gyvenu vos už kelių kilometrų nuo savo tėvų, labai dažnai galvoju, kodėl ta „kelionė namo“ yra tokia sunki? Iš kur kyla tas nesusikalbėjimas ir skirtumai tarp tėvų ir vaikų? Kas būtų, jei vieną dieną susėstume ir apie viską išsikalbėtume? Taip, kaip artimiausi žmonės“, – klausia spektaklio režisierius. Spektaklyje ryškiai išsakoma ne tik vaikų, bet ir namuose vienų likusių tėvų pozicija. Jei suaugę vaikai kalba šokiu, tuomet tėvai prabyla organiškais M. Nastaravčiaus tekstais, klausdami: „Jums lengva išvažiuoti. Galite viską palikti ir išvažiuoti. O tada staiga sugrįžti ir pasakyti – labas vakaras, štai ir mes, ar pasiilgote? O ką daryti mums? Sėdėti ir laukti?“. Scenoje – dviejų kartų atlikėjai šokėjai Airida Gudaitė ir Laurynas Žakevičius, kartu su jais žinomi Lietuvos aktoriai Larisa Kalpokaitė ir Jonas Braškys. 2013 metais spektaklis apdovanotas Auksiniu scenos kryžiumi už geriausią metų choreografiją.


Mokiniai edukacijos metu bus supažindinti su popierinių servetėlių plastika, tautodaile. Išmoks ir pasigamins individualų erdvinį kūrinį. Savarankiškai derins spalvas, kurs naujas, savitus formas. Todėl, pagerės mokinių socialinių, emocinių įgūdžių lygmuo, lavės kultūrinis sąmoningumas per patyriminį ugdymą.


Virtuali ekskursija po Dreverną „Šiporius būsi, žėgliosi laivužį“ (7–10 kl.)

Nuotolinė edukacinė ekskursija „Šiporius būsi, žėgliosi laivužį“ kviečia visus interaktyviai susipažinti su įstabaus grožio ir gilias laivybos bei žvejybos tradicijas puoselėjančiu pamario kaimeliu Dreverna. Dalyvių laukia smagūs pasakojimai apie senąsias burvaltes, garsiausią pamario laivadirbį, vėtrungių simboliką, Kuršių marių žvejybą ir jos prietarus bei daug kitų šio krašto įdomybių bei keistenybių.
Paslauga ne tik pateikia pamario krašto materialųjį kultūros paveldą, bet ir aktualizuoja nematerialųjį. Tiek pavadinime, tiek ir ekskursijos metu bus pristatoma nykstanti senųjų pamario gyventojų (lietuvininkų) tarmė, kurios žodžiai bus smagus spėlionių žaidimas mokiniams, o vaizdinė medžiaga (senos fotografijos, archyvinė medžiaga, dailės kūriniai) puikiai tai iliustruos. Mokiniai smagiai papildys žinių bagažą, o komunikuodami plės akiratį bei didins saviraišką.
Tad pasinerkime į nuotaikingą edukacinę ekskursiją ir sužinosime, kas yra šiporius, žėgloiojimas, myšknygė, kokių keisčiausių prietarų žvejai laikėsi keliaudami į žvejybą, ir kodėl kiaulės valgė žuvį, o įmantriausių restoranų svečiai – varnieną bei laukia dar daug kitų neįtikėtinų, tačiau tikrų pamario istorijų.


Kūrybinės bendradarbiavimo įgūdžių dirbtuvės „Statybų slėnis“

Tai smagiausias kūrybinio mąstymo, komandos formavimo ir bendradarbiavimo edukacinis užsiėmimas! Darbas komandose ir gebėjimas bendradarbiauti – vienas svarbiausių įgūdžių žmogaus sėkmei. To galima išmokti. O jei dar gauni kūrybišką, įdomią užduotį - pastatyti neįprastą statinį, naudojant neįprastas statybines medžiagas - tai tampa nuotykiu visai komandai!
Kaip vyksta šios nuotaikingos edukacinės dirbtuvės?
Užsiėmimo metu dalyviai suskirstomi atsitiktinėmis komandomis. Kiekvienas komandos narys gauna vaidmenį, kurį turi atlikti viso užsiėmimo metu. Komandos atlieka joms skirtas užduotis, diskutuoja, generuoja ir įgyvendina idėjas. “Statybų slėnyje“ verda darbas. Kiekviena komanda siekia išsiskirti, pastatyti originaliausią, aukščiausią ar tvirčiausią statinį. Užsiėmimo pabaigoje vertinamas komandų darbas, vyksta vaidmenų aptarimai ir diskusijos tiek komandose, tiek bendrai visoje dalyvių grupėje, dalijamasi suvokimais ir įžvalgomis.
Edukacijos nauda paaugliams ir jaunimui:
• leidžia išbandyti architekto, inžinieriaus patirtį,
• lavina kūrybiškumą ir komandinio darbo įgūdžius,
• padeda kiekvienam suprasti, kokius jie turi bendradarbiavimo įgūdžius, ką geba puikiai, o kur dar reikėtų pasipraktikuoti,
• leidžia suvokti komandos naudą ir reikšmę,
• padeda geriau pažinti save ir kitus.
Visomis edukacijai reikalingomis priemonėmis pasirūpina edukatoriai!

Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukaciniai užsiėmimai liaudies menininkų dirbtuvėse: drožybos, pynimo, audimo, tapybos, keramikos sričių patirtis

Kazlų Rūdos savivaldybės kultūros centras

Vienos dienos kelionė Kazlų Rūdoje, aplankant čia įsikūrusius: dailininką, drožėją, keramiką, audėją, kurie supažindins su Lietuvių liaudies kūrybos tradicijomis, raštais, naudojamomis technikomis ir medžiagomis. Lietuvos regiono pažinimas, kūrybiškumo, saviugdos, kantrybės, ištvermės ugdymas. Bendravimo ir bendradarbiavimo sampratos ugdymas. Istorijos ir tautodailės vertybių pažinimas ir įprasminimas.


Koks buvo žmonių gyvenimas Lietuvos teritorijoje prieš tūkstančius metų? Dalyviai sužinos ir patys aiškinsis kas buvo svarbiausia gyvenime žmogui akmens, bronzos ir geležies amžiais. Užsiėmimo metu keliausime ne tik per archeologinius laikotarpius, mokysimės orientuotis istoriniuose perioduose, bet ir sužinosime kada atsiranda baltai, kada išsiskiria baltų gentys, kokios jos buvo ir kokie buvo svarbiausi mūsų protėvių kasdieniai darbo įrankiai ir ginklai. Aiškinsimės, kodėl baltų gentis galime vadinti karingomis. Ginkluotės kaita ir raida ne tik atskleidžia žmogaus nuolatinį žengimą į priekį ir tobulėjimą, bet ir pasakoja mums apie to meto gyvenimo iššūkius. Atsižvelgiant į dalyvių amžių, mokiniai dalyvaus įvairiose veiklose, kurių metu ne tik tirs istoriją , įtvirtins atrastas žinias bet ir ugdydamiesi komandinio darbo kompetenciją, atliks įvairias užduotis.


Edukacinė programa "Legenda apie milžinus"

Edukacinis užsiėmimas "Leganda apie milžinus" pakvies į įdomią kelionę gamtos apsuptyje, prisiliečiant prie mūsų protevių baltų kultūros. Taip pat po edukacijos vaikai aplankys "Laisvalaikio slėnis" žaidimų ir poilsio erdvę, kurioje galės pažaisti ir susipažinti su slėnyje gyvenančiais gyvūnais: dėmėtaisiais elniais, ožkomis, triušiais ir kitais gyvūnais.


Susipažinus su Gintaro kelio fenomenu, romėnų ir baltų gyvenimo būdais, ką jie vertino, valgė, o kaip rengėsi, moksleiviai inscenizuoja turgų ir jame vykstančius mainus. Pasiskirsčius į romėnus ir baltus, moksleiviai išsirenka po vieną iš tam laikmečiui būdingų objektų: gintaras, vaškas, auksinė segė, bronza, kailis ir t.t. Paaiškinus, jog jie turi įgyvendinti būtent savo personažui naudingus mainus, vaikai bando mainytis. Po mainų vyksta refleksija, kurią taip pat galima atlikti ir klasėje (pasidalinama naudinga papildoma medžiaga).


Paslauga „Literatūrinės muzikinės programos” apima 24 programas, kuriose profesionalūs aktoriai, muzikai skaito, interpretuoja daugiausia lietuvių autorių literatūros kūrinius, prie kurių dėmesingai pritaikyti muzikiniai intarpai. Programa apima nuo modernistų Jono Meko iki šių dienos rašytojų kūrybos. Taip pat paslugoje yra teminių programų.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Viešoji įstaiga Lietuvos energetikos muziejus

„Visata stiklainyje“ – naujausia edukacinė programa apie astronomiją, dangaus kūnus ir žmones, dirbančius kosmose.

Jos metu sužinosite įdomių faktų apie mūsų kaimynines planetas, palydovus ir keliones į kosmosą. Kuo įžymūs Belka ir Strelka? Kiek kainuoja astronauto kostiumas? Kaip susitepti sumuštinį Tarptautinėje kosminėje stotyje? Ir, svarbiausia, – kaip tapti astronautu?

Edukacijos pabaigoje sutalpinsime visą visatą į nedidelį stiklainį ir apšviesime muziejaus dirbtuves!

Į šią edukaciją atsineškite stiklainį ir stiklainio dangtelį.


Išvažiuojamasis edukacinis užsiėmimas „JŪROS PLASTIKA. Jūros meniu. Kas šiandien pietums?“

Išvažiuojamasis edukacinis užsiėmimas JŪROS PLASTIKA. Jūros meniu. Kas šiandien pietums?“ orientuotas į ekologinio raštingumo gebėjimų ugdymą, aktualizuojant Baltijos jūros žuvų įvairovę ir jų populiacijos kaitos priežastis ir pasekmes Baltijos jūros ekosistemai. Edukacinis užsiėmimas yra sukurtas menininko R. Petroff meninės instaliacijos „Jūros plastika“ pagrindu. Menininkas čia distopiškai kuria ateities viziją, parodo, kaip galėtų keistis gamta. O gal jau pasikeitė? Instaliacijoje žiūrovas pamatys abstraktų ant dugno krentančių plastiko maišų vaizdą, primenantį tai šokį, tai bombų kritimą. Vaizdas abstraktus, grakštus, sukrečiantis žiūrovą savo celofanine estetika. Taip menininkas kalba apie aplinkos taršą ironiškame, ciniškame kontekste, tarsi žiūrėtų į taršą kaip į gamtos reiškinį ir galėtų pastebėti jame grožį, arba kaip tik požiūris yra abejingas ir apatiškas – argi ne būtent toks žmonių požiūris į tai? Dalyviai analizuos meninę instaliaciją „Gyvūnų papuošalai“, kur jūros fauna puošiasi ne perlais, o plastiko atliekomis, į kurias įsipainioję gyvūnai neretai negali natūraliai vystytis – jie yra tiesiog negrįžtamai suluošinami ir tokia nesėkmė neretai baigiasi ir jų mirtimi. Per gautą patirtį kalbės apie alternatyvių jūros gyventojų–plastiko grėsmę pakeisti Baltijos jūros žuvis. Kūrybiškumą, komandinį darbą bei bendradarbiavimą, skatinančios užduotys padeda ugdyti aplinkosauginės kultūros ir darnaus visuomenės vystymosi įgūdžius. Edukacinis užsiėmimas „JŪROS PLASTIKA. Jūros meniu. Kas šiandien pietums?“ yra išvažiuojamosios patyriminės ugdymo dienos programos „JŪROS PLASTIKA“ dalis


Lietuvos didžiosios kunigaikštystės Valdovų rūmų teritorijoje buvo rastas nuskilęs statinės dangtis su išraižytu stalo žaidimo lauku. Kauno senamiestyje archeologų surastas stalo žaidimų figūrėles galima pamatyti apsilankius Kauno pilies ekspozicijoje. Šachmatus ir šaškes šiandien žinome visi, tačiau ar girdėjote ką nors apie kvirkatą? Kviečiame atvykti ir išgirsti apie senovinius stalo žaidimus, kuriuos žaidė kilmingieji, bei pasimokyti žaisti kvirkatą - įdomų, mąstymą ir atmintį lavinantį stalo žaidimą. Galėsite pasivaržyti su draugais dėl geriausio stratego titulo turnyre! Užsiėmimas gali būti pritaikytas mokiniams su intelekto sutrikimu - esant tokiam poreikiui prašome apie tai informuoti užsakymo metu.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


1362 m. Kauno pilį nuo kryžiuočių puolimo gynė keli šimtai lietuvių lankininkų. Ar norėtumėte tapti vienu iš jų? Kviečiame susipažinti su viduramžių kario kasdienybe. Užsiėmimo metu sužinosite Kauno pilies istoriją, jos gynybos būdus, viduramžių medžioklės ir karybos principus bei pasigilinsite į tuometinę ginkluotę. Taip pat išbandysite lanką ir arbaletą dalyvaudami šaudymo turnyre.
Užsiėmimas gali būti vedamas dalyviams su klausos negalia, jeigu yra gestų kalbos vertėjas.
SVARBU: Užsiėmimas vykdomas Kauno pilies kieme tik šiltuoju metų laiku ir esant palankiomis oro sąlygomis.


Edukacinė programa „Dėdės ir dėdienės“ įgyvendins pedagogų ir mokinių lūkestį, kad Juozo Tumo Vaižganto bute-muziejuje būtų galima geriau pažinti ir išsamiau aptarti apysaką „Dėdės ir dėdienės“.

Taip pat mokiniai susipažins su lietuvių literatūros klasiko Juozo Tumo-Vaižganto asmenybe, namais ir taurių vertybių pasauliu, įkvepiančiomis rašytojo meilės ir gėrio temomis.

Tai bus komandinis edukacinis žaidimas, bendradarbiavimas ir diskusija. Mokinių klasę suskirstysime į tris grupes.

Kiekviena grupė pasirinks po vieną apysakos „Dėdės ir dėdienės“ veikėją (Mykolą, Severją arba Rapolą) ir iš duotų citatų ras jiems tinkamiausias. Citatas visi kartu skaitysime ir aptarsime.

Taip pat visų laukia unikalus žaidimas „Laimės ieškojau kitiems...“, kurio metu mokysimės būti laimingais.

Įgytos kompetencijos padės ruoštis egzaminams ir gražiam gyvenimui.


Kino pamokos Marijampolėje emocinam raštingumui ugdyti

Viešoji įstaiga "Marijampolės telekinas"

Kino pamokų tikslas – per kiną ugdyti vaikų emocinį raštingumą.

Uždaviniai:
1) mokyti vaikus į kiną pažvelgti kaip į meno kūrinį;
2) padėti vaikams atpažinti emocijas ir jas įvardyti;
3) ugdyti vaikų kritinį mąstymą bei kūrybiškumą.

Paslauga įgyvendinama kino pamokos forma, jos trukmė 45 minutės. Pradžioje vyksta keleto minučių susipažinimas su vaikais ir patogus vaikų įsitaisymas kino teatro patalpose, tuomet vyksta apie 10 minučių trukmės animacinio ar vaidybinio filmo peržiūra. Filmas pasirenkamas atsižvelgiant į vaikų amžių ir pasitarus su mokytojomis bei išklausius jų pageidavimus. Po filmo peržiūros vyksta edukacinės veiklos.

Edukacijos skiriasi priklausomai nuo vaikų amžiaus ir poreikių: dirbant su 1–2 klasių vaikais daugiau dėmesio skiriama kūrybinėms veikloms, su 3-4 klasių vaikais – analizei, aptarimui ir diskusijai. Taip pat edukacijos skiriasi ir dirbant su specialiųjų poreikių vaikais: jos paprastesnės, lėtesnės, emocijos reiškiamos spalvinant, konstruojant.

Edukacijos vyksta originalioje kino teatro aplinkoje, o animacinio ar vaidybinio filmo peržiūra vyksta kino teatro salėje, kur vaikai gali pamatyti, kad pamokos gali būti labai nestandartinės.

Šiomis edukacijomis siekiama, kad vaikai kiną pamatytų ne tik kaip paveikslą, bet pažvelgtų į jį giliau, pamatytų, kad filmai gali būti ne tik gražūs, bet ir pamokantys. Vaikai per kiną mokysis emocinio raštingumo, pastabumo, reikšti savo mintis ir klausytis kitų, plėtos savo kūrybiškumą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Ar žinote, kada ir kodėl Lietuvos žmonės buvo tremiami į Sibirą? Kodėl buvo išvežami visai nekalti žmonės ir net maži vaikai? Kur ir kokiomis sąlygomis gyveno? Į visus šiuos klausimus bus atsakyta edukacinėje programoje. Praktinės užduoties metu, gamindami iš duonos rožinį, išgyvensime bendrystę, susivienijusią tautą tragiškų įvykių sūkuryje, pajausime mūsų tautiečių begalinį ryžtą ir troškimą grįžti į Tėvynę.


Lietuviškos keramikos tradicija – švilpynė

Užsiėmimo metu dalyviai susipažins su keramikos pradžiamoksliu - pažins medžiagą, įrankius, plastinės raiškos būdus, aptars keramikos funkcijas bei raidos istoriją.
Praktinė užsiėmimo dalis, gaminant molio švilpynę, sudarys sąlygas dalyviams būti unikaliais-leis kelti ir įgyvendinti savo idėjas, pasirenkant kūrybinio darbelio formas, proporcijas ir dekorą. O taip pat skatins pasirinkti priemones, raiškos būdus  pageidaujamam rezultatui įgyvendinti. Švilpynių lipdytojai be skulptūrinės figūrėlės išraiškos bus supažindinti su švilpimo mechanizmo įtaisymo molinėje figūrėlėje eiga.
Užsiėmimo pabaigoje autoriai pristatys savo darbus, vyks sukurtų kūrybinių darbų parodėlė, apibendrinami kūrybiniai rezultatai.
Užsiėmimo metu sukurti keramikos dirbiniai vėliau išdžiovinami, išdegami, gali būti glazūruojami - tokiu būdu dalyviai supažindinami su visu keramikos kūrybinio darbo procesu, kurio pabaigoje gali paimti į rankas savo pastangomis sukurtą dirbinį.
Užsiėmimo turinys kviečia iš arti pažinti mūsų kultūrą, tautinį identitetą, kultūrinį paveldą bei skatina jo išsaugojimą, perdavimą ateinančioms kartoms.
Programos turinys lengvai pritaikomas prie mokinių amžiaus grupės ypatumų ar specialiųjų individualiųjų poreikių.


Edukacinis užsiėmimas „Kaip gimsta popierius“ IX–XII kl.

Edukaciniame užsiėmime „Kaip gimsta popierius“ bus pristatytos senosios ir moderniosios popieriaus gamybos ir restauravimo metodikos, supažindinama su popieriaus gamyba ir trūkstamų fragmentų atkūrimu popieriaus liejimo mašina. Veiklos metu bus naudojami dekoratyvinio, restauravimo, japoniško, lieto popieriaus pavyzdžiai, popieriaus gamybą atspindinčios iliustracijos ir medžiagos: medienos plaušas, vapsvų lizdo fragmentas, celiuliozės plaušas, presas, sėmimo forma, įvairūs restauravimo ir popieriaus sėmimo įrankiai. Dalyviai stebės popieriaus liejimo procesą, lakšto įklijinimą ir paruošimą presavimui. Užsiėmimo dalyviai bus plačiau supažindinti su vienu iš labiausiai žinomu restauravimo procesu –atkurtų fragmentų retušavimu. Moksleiviai turės galimybę sužinoti kokiais atvejais retušavimas reikalingas, o kokiais nebūtinas, kuo galima retušuoti meno kūrinius, kaip maišomos spalvos ir kokia retušavimo technika dažniausiai naudojama restauravime. Dalyviai gaus dovanų popieriaus liejimo mašinoje išlietus ruošinius, kuriuos galės savarankiškai retušuoti.


Balio Sruogos „Dievų miškas“ (Nuotolinė paslauga)

Paslauga papildo lietuvių kalbos ir literatūros pamokų medžiagą, praplečia kultūrinį akiratį, naudinga ruošiantis brandos egzaminams.

Edukacinio užsiėmimo dalyviai susipažįsta su lietuvių literatūros klasiko Balio Sruogos asmenybe, gyvenimo iššūkiais karo ir pokario metais – kalėjimu hitlerinėje Štuthofo koncentracijos stovykloje, garsiosios memuarų knygos ,,Dievų miškas” parašymo ir publikavimo aplinkybėmis bei problemomis istorinio laikmečio kontekste. Mokiniai sprendžia klausimus, kuriems reikalingas kritinis mąstymas, kūrybiškumas. Išgirsta informacija aktualizuojama dalyviams sprendžiant virtualią viktoriną, taip lengviau įsisavinant žinias ir keliant diskusinius klausimus.


Užsiėmimo metu laivadirbio muziejuje susipažinsite su vėtrungių istorija, jų paskirtimi, pamario gyvenviečių ženklais ir kitais svarbiais bruožais. Apžiūrėsite išlikusią autentišką burvaltės vėtrungę. Sužinosite, kad vėtrungės buvo skirtos ne vėjo krypčiai nustatyti bei kaip prisidėjo prie marių ekologinės būklės. Praktinėje užsiėmimo dalyje dekoruosite drobinį daugkartinį maišelį su vėtrunge. Pagal vėtrungių dažymo taisykles koduosite informaciją apie save. Spalvinimui gausite keturias spalvas: mėlyną, raudoną, žalią ir juodą, tokiomis spalvomis ir buvo dažomos vėtrungės. Kad maišelį būtų galima skalbti, o dekoracija taptų patvari, užlyginsite senoviniu angliniu lygintuvu.


„Susipažink su mano pasauliu – kinas neregio akimis“

Ar tikrai neregys gali žiūrėti kiną? Kviečiame sudalyvauti Lietuvos audiosensorinės bibliotekos kultūros edukacijoje “Susipažink su mano pasauliu – Kinas neregio akimis”, kurios dalyviai turės galimybę pamatyti kino filmų ištraukas neregio akimis, bus supažindinami su garsinio vaizdavimo ypatybėmis ir patys, pasitelkdami turimas menines / kultūrines kompetencijas, mokysis perteikti parinktą kino filmo sceną nematančiam žmogui. Veiklų metu bus akcentuojama meno prieinamumo svarba regos ar kitą negalią, sutrikimą turintiems asmenims, todėl dalyviai bus skatinami kurti atsakingai, aiškiai perteikti norimą žinutę, emociją bei vaizdą taip, kad būtų suprantama nematančiam žmogui. Taip pat bus skatinama kalbėti apie garsinio vaizdavimo kino filmus, išsakyti mintis ir pojūčius žiūrint ar įgarsinant tokio pobūdžio filmus supažindinti dalyvius su audiovizualinio vaizdavimo pagrindais. Kultūros edukacijos “Susipažink su mano pasauliu –Kinas neregio akimis” metu skatinama dalyvių saviraiška, empatija bei neįprasta kultūrinė patirtis.

Ukmergės r. sav.; Vilniaus m. sav.; Klaipėdos m. sav.


Online spektaklis „Snieguolė ir septyni nykštukai“ (nuotolinė paslauga)

„Šioje populiarios pasakos apie Snieguolę ir nykštukus versijoje mes stengėmės išplėtoti stebuklingo veidrodžio, atspindinčio užslėptą pasaulio reiškinių esmę, temą“, - sakė pjesės autorė. Lėles ir dekoracijas šiam spektakliui kūrė dailininkė Neringa Keršulytė. Ji sukūrė ypatingą veidrodžių ir juvelyriškai kruopščiai sukurtų lėlių pasaulį, kuriame gyvuoja ir Snieguolė, ir nykštukai, ir klastinga Katė, ir piktoji Karalienė, ir nuostabusis Princas. ... Yra toks stebuklingas veidrodis, kuris atspindi viską taip, kaip iš tikrųjų yra. Koks tai veidrodis? Iš kur tas veidrodis? Ar jis bus visada? - stebisi aktoriai. O Katė paaiškina, kad veidrodis - tai pasaulis, kuris atspindi mus pačius ...


Edukacinis užsiėmimas JŪROS GYVŪNŲ REABILITACIJA PIEŠTUKU

Ko sieksime? Edukacinio užsiėmimo „Jūros gyvūnų reabilitacija pieštukais“ tikslas – pasitelkiant universalią meno kalbą ir inovacijas, suvokti gamtos ir žmogaus sintezę bei metaforų kalba ir spalvų magija bandyti pagydyti jūros gyvūną, sukuriant virtualų pasakojimą apie jūrų pasaulį. Edukacinis užsiėmimas vedamas Baltijos jūros gyvūnų reabilitacijos centre įrengtoje ekspozicinėje erdvėje, pristatant reabilitacijos centro aktualumą ir poreikį išsaugoti Baltijos jūros biologinę įvairovę.
Ką veiksime? Pirmiausia trumpa pažintis su Baltijos jūros gyvūnų reabilitacijos centro interaktyvia, Baltijos jūros problemas ir ne tik atliepiančia ekspozicija bei gyvūnų reabilitacijos centro patalpomis, jų funkcijomis ir žinoma pačiais slaugomais gyvūnais. Sekančioje veikloje edukacinio užsiėmimo dalyviai patys, pasitelkę interaktyvią užduočių knygą, bandys pagydyti jūros gyvūnus. Paskutiniosios veiklos metu bus atskleidžiamas edukacijos dalyvių išgydytų gyvūnų likimas, lydimas virtualaus, pačių dalyvių sukurto, pasakojimo apie jūrų pasaulį ir (savi)refleksija apie žmogaus ir gamtos sintezę.
Kur susitiksime? Edukacinis užsiėmimas vyksta Lietuvos jūrų muziejui priklausančiame Baltijos jūros gyvūnų reabilitacijos centre (pastatas už delfinariumo)


Meno terapija pagrįsta supratimu, kad mūsų kūriniai gali padėti suvokti kas esame, padėti išreikšti jausmus ir mintis, kurių negalime išreikšti žodžių pagalba. Ji ne tik teikia mums didelį malonumą ir estetinį pasitenkinimą, bet ir skatina savęs pažinimą, ugdo mus kaip asmenybes, nuteikia pozityviai. Užsiėmimų tikslas – suteikti dalyviams teigiamų emocijų. Uždaviniai – skatinti kūrybiškumą, atskleisti mokinių meninės raiškos gebėjimus, lavinti estetinį skonį, mokyti atsipalaiduoti atliekant kūrybines užduotis. Edukacinio užsiėmimo metu dalyviai tampa kūrėjais. Jiems pateikiamos kūrybinės užduotys ir priemonės – natūralios medžiagos tokios kaip druska, vanduo, akmenukai, žemė bei pagalbinės medžiagos – popierius, guašas, akvarelė. Ši veikla nereikalauja gebėjimų piešti. Užsiėmimuose vyksta nenuspėjamas žaidimas dailės priemonėmis bei technikomis. Siekiama pažinti save, o ne sukurti vertingą darbą. Numatomas rezultatas – paveikslas, kurį dalyviai pagal tam tikras instrukcijas ir technikas atliks iš pradžių individualiai, bei vėliau komandose, bandydami suvokti savo bei kitų jausmus ir nuotaikas.


Varėnos r. Liškiavos daugiafunkcis centras

Programos tikslas: Netradicinėje, senovės buitį primenančioje aplinkoje, naudojant netradicinio ugdymo metodus bei įjungiant dalyvius į praktinį kiaušinių marginimo vašku užsiėmimą, suteikti/praplėsti vaikams žinių bei praktinių įgūdžių apie margučių marginimą, reikšmę ir tradicijas.
Užsiėmimas vyksta netradicinėje, senovės buitį menančioje aplinkoje, kurioje gausu mūsų protevių naudotų rakandų. Po trumpo vadovės bei edukacijos pristatymo, diskusijos forma išsiaiškinama, ką vaikai žino apie margučius, jų marginimą, spalvos, rašto reikšmę. Žinios papildomos naujais faktais bei nauja medžiaga. Tam naudojamas kompiuteris, projektorius, dalinamoji medžiaga. Nuo teorinės dalies keliaujama prie praktikos. Pasirinkę raštus, vaikai margina kiaušinius vašku, dažo juos įvairių spalvų dažuose.  Taip vaikai nusimargina po 3 margučius, kuriuos gali parsivežti į namus. Baigiantis edukacijai, dalyviai susėda  aptarimui - refleksijai.


Šiaulių rajono savivaldybės Vytauto Vitkausko viešoji biblioteka

Etninės kultūros išsaugojimas ir puoselėjimas priklauso nuo mūsų pačių ir mus supančios aplinkos. Todėl edukacinės programos tikslas – inovatyviomis priemonėmis skatinti mokinių domėjimąsi senaisiais baltų ženklais ir baltų etnokultūra, ugdant jų kūrybiškumą, kultūrinį supratimą. Veiklos metu vaikai tamsoje lankys parodą „Baltų simbolių interpretacijos“, vėliau per vaizdines priemones tyrinės baltų simbolių reikšmes, savitų simbolių kūrimo būdus bei tapybą šviečiančiais akriliniais dažais. Susikūrę eskizus, tapys ant drobės, kurs baltų simbolių interpretacijas, o pabaigoje patys surengs tapytų darbų parodą ir ją pristatys.


Senojo knygrišystės amato edukacija- gaminu knygą

Lazdijų rajono savivaldybės viešoji biblioteka

Senųjų amatų gaivinimas ir sklaida užtikrina tradicijos tęstinumą, prisideda prie paveldo išsaugojimo. Tai – gyvosios pamokos jaunajai kartai, padedančios geriau pažinti ir įsivaizduoti šalies istoriją, kultūrą, skatinančios kūrybiškumą ir išradingumą, glaudesnį kartų bendravimą ir bendradarbiavimą. Taikydami senąsias istorines knygrišystės technologijas, priemones, įrankius ir medžiagas, atsižvelgdami į mokinių amžių,  įrišime odinę knygelę  pagal XVI-XVII a. LDK žemių teismo aktų knygas. Individualiai konsultuojami ir prižiūrimi mokiniai išmoks rišti knygas. Taip pažindami knygos atsiradimo procesus ir įgyvendinimo etapus: susipažinti su knygos struktūra, įrišimo procesais, reikalingos medžiagos kaupimo ir sisteminimo. Vyks praktiniai užsiėmimai pagal 3 programas. 1 programa. Suvenyrinės užrašų knygelės gaminimas - prie odos mokysis prisiūti iš popieriaus sulenktą lanką. Pavieniais žalvariniais spaudais (pagamintais pagal XVI a. Renesanso laikotarpio Žygimanto Augusto knygų pavyzdžius) odoje spaudžiamais ornamentais galės papuošti pasigamintos suvenyrinės knygelės odinį viršelį. 2 programa. Naudojant senąsias istorines knygrišystės technologijas, priemones bei įrankius, rišime rankraštinę kelių lankų knygą pagal LDK XVII- XVIII a. Teismų knygų pavyzdžius. Pasidarysime popieriaus lankus, juos pažymėtose vietose vaškuotu lininiu siūlu prisiūsime prie odos, odą ornamentuosime pavieniais žalvariniais spaudais (yra galimybė įspausti Veisiejų (Lazdijų) arba Vyčio ženklą).  3 programa. Trijų lankų brošiūros arba aštuonių lankų užrašų knygelės įrišimas: popieriaus lakštų lankstymas, siūlo vaškavimas, lankų siuvimas nenaudojant siuvimo rėmo. Dalyviai gaus praktinius knygų įrišimo rankomis įgūdžius, išmoks dirbti individualiai bei kolektyve, susipažins su knygos bei knygrišystės atsiradimo istorija, bus ugdomas jų kūrybiškumas, darbštumas , kruopštumas, atsakomybės suvokimas. Lietuvos istorijos pažinimas per knygos ir
knygrišystės istoriją.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Ar žinote kokį istorinį kelią turėjo nueiti knyga, kad nugultų knygų lentynoje ar ant stalelio šalia lovos. Seniausios žinomos knygos rašytos ant molinių lentelių, papiruso ar pergamento rašinių net iš tolo nepriminė dabartinių knygų. Kaip knygos išsivystė į dabar mums įprastą formatą sužinosite apsilankę edukaciniame užsiėmime „Viduramžių knygos paslaptys“ Užsiėmime pasakojama apie knygų istoriją ir raidą, gamybos ypatumus ir amatininkus prisidėjusius prie knygos gimimo. Diskutuojama apie knygų aktualumą šiandien. Praktinėje dalyje dalyviai ugdys kūrybiškumą ir stengsis pritaikyti įgytas žinias maketuodami ir kurdami viduramžių knygų dizainu įkvėptą užrašų knygelės viršelį


Kyla klausimas, kaip žmogus suvokė laiką skirtingais laikotarpiais ir kokius laikrodžius naudojo laikui matuoti? Ar žinote, kad laikrodis ne tik laiko matavimo prietaisas, bet ir meno kūrinys? Visus atsakymus sužinosite virtualiai keliaudami laiku po Laikrodžių muziejaus ekspoziciją.

Tikslas
Supažindinti su laiko skaičiavimo priemonių raida nuo seniausių laikų, žmogaus gyvenimo tempo kaita, pasaulėžiūros kitimu, atskleisti meno stilių pagrindinius bruožus. Pasitelkiant užduotis ugdyti moksleivių kritinį mąstymą, kultūrinį sąmoningumą, lyderystę.


Edukacinė programa Knygnešiai ir žandarai

Interaktyvios programos metu moksleiviai yra supažindinami su knygnešių gyvenimu, jų įtaka Lietuvos kultūros vystymuisi ir
vėliau iškovotai nepriklausomybei. Užsiėmimo metu, moksleiviai turi galimybę atsidurti knygnešių kailyje, vykdyti specialias
misijas lazerių erdvėje, mokytis savo krašto istorijos labiausiai įtraukiančiu būdu - per žaidimą. Visa programa prasideda jau prieš kelionę, kai mokyklą pasiekia knygnešio laiškas, kuriame jis kreipiasi į atvykstančius moksleivius su pirmąja užduotimi kelionėje..

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Edukacinė programa-ekskursija VYTAUTAS MAČERNIS – ŠARNELĖS PELKIŲ KARALIUS (7-12 klasėms)

,,Aš klausiau kunigų ir filosofų - /Atsakė jie, išdėstė viską išsamiai. / Bet man širdis ir šiandien lygiai sopa: / Kodėl pasaulis ir žmogus, ir visa tai?“. Jei tave vis dažniau aplanko klausimai, į kuriuos sunku rasti atsakymus, jei vis iškyla gyvenimo prasmės ieškojimo ir neradimo, tiesos buvimo/nebuvimo, būties ir nebūties konfliktai – pats laikas atvykti į Žemaičių Kalvariją ir pakeliauti egzistenciniu taku kartu su poetu iš Šarnelės pelkių – Vytautu Mačerniu. Edukacija skirta vyresnio amžiaus moksleiviams ir gimnazistams. Programą sudaro dvi dalys – apsilankymas poeto Vytauto Mačernio muziejuje, pažintis su ekspozicija, poeto biografijos, kūrybos apžvalga su muziejininku, galimybė pamatyti, įsiamžinti autentiškų baldų iš Vytauto Mačernio sodybos fone, atlikti kūrybinę užduotį – atsisėdus į Mačernio krėslą trumpam įsijausti į poeto vaidmenį, bandant savaip perfrazuoti vieną iš jo trioletų. Lavinti savo kalbinę atmintį – vieną poeto eilėraščio frazę pasakyti 7 kalbomis (tiek, kiek kalbų mokėjo Vytautas Mačernis), edukacinėje erdvėje atlikti žaidybinį testą ,,Kodėl Mačernis bijojo šunų?“ ir pasitikrinti kaip pavyko įsisavinti muziejininko pateiktą informaciją. Antrojoje dalyje – ekskursija į Šarnelę, sustojant poeto žūties vietoje, pravažiuojant pro mėgstamas Mačernių šeimos vietas. Trumpa kelionė leis dar labiau priartėti prie pilnesnio poetą supusios aplinkos ir gamtos įsivaizdavimo, padės geriau suprasti, lavins kritinį mąstymą bandant suvokti poeto kūrybos simbolius, metaforas ir vaizdinius. Ekskursijos pabaigai – prisilietimas prie tikros gamtos. Simbolinio žygio metu einama kvepiančiu, pelkėtu miško takeliu, vedančiu prie poeto kapo žvyrinėlyje. Atsiveriantys gamtovaizdžiai ir poeto gimtoji sodyba, namas, pro kurio langus kažkada švietė senolės akys... Prie poeto kapo – baigiamieji programos akcentai – eilėraščio ,,nepasiruošus“ skaitymas, paskatinimai prizais ir bendra nuotrauka poeto tėviškėje, kurioje ir gimė didžioji dalis jo kūrybinio palikimo.


Viešoji įstaiga Gyvenimo ir tikėjimo institutas

Edukacijos pradžioje dalyviai apžiūrės turtingo kauniečio 15 a. pabaigoje statytą namą, dabar vadinamą Perkūno namu. Jiems bus trumpai pristatytas šio namo istorinis kontekstas: kad namas galėjo būti nuomojamas Hanzos sąjungos kontorai, kad 1546 m. jame apsigyveno miesto burmistras - pirklys Bernardas Bitneris ir kuo jis vertėsi. Toliau dalyviai žais realią veiklą atkuriantį žaidimą, kuris padeda suprasti kaip vyksta gamyba ir prekyba bei kaip kuriamas bendrasis gėris. Dalyviai, suskirstomi į skirtingų šalių miestų amatininkų gildijas, gamina prekes ir stengiasi jas parduoti. Žaidimo metu dalyviai patirs, kaip organizuoti darbus, kas labiausiai motyvuoja kūrybai, darbui, kaip motyvuoti kitus komandos dalyvius. Aptarsime kaip sekėsi siekti tikslų, ką galime pritaikyti savo aplinkoje bei mokykloje, kokie kiekvieno dalyvio talentai.


Paslaugos tikslas – prisidėti prie 1-4 kl. mokinių ugdymo siekiant jų, kaip individų, kaip atsakingų piliečių, visapusiškos fizinio, intelektualinio, socialinio ir dvasinio potencialo išraiškos. Uždaviniai: (1) supažindinti su laivybos vidaus vandenimis ypatumais, laivavedžių profesija; (2) praplėsti kultūrinį akitatį, supažindinant su etnine Minijos kaimo architektūra, Ventės rago lankomais objektais; (3) supažindinti su terorizmu ir nusikalstamumu vandenynuose, siekiant užkirtsti kelią ir sumažinti smurto aukų skaičių aktyvaus piratavimo zonose. (4) Nemuno deltos augmenijos ir gyvūnijos pažinimas ir stebėjimas ekskursijos laivu metu; (5) Nemuno deltos pažintis pagal žemėlapio nuorodas. Numatomos veiklos: pasakojimas "Šių dienų piratai", edukacinė programa "Pažink Rusnę", ekskursija laivu. Paskaita "Šių dienų piratai" skirta supažindinti su smurtu, terorizmu bei nusikalstamumu vandenynuose, aktyvaus piratavimo zonomis, pastarųjų metų piratavimo statistika, apsaugos priemonių metodais. Edukacinės programos "Pažink Nemuno deltą" tikslas - žemėlapio pagalba supažindinti su Minijos kaimo achitektūros ir Ventės rago lankomais objektais (švyturys, ornitologinė stotis). Ekskursija laivu po Nemuno deltą, Kniaupos įlanka, Minijos upėmis marštutu Minija-Ventės ragas-Minija. Pažintis su laivavedžio profesija, vidaus vandenų laivybos taisyklėmis. Siektinis rezultatai: mokiniai žinos laivybos vidaus vandenimis, laivavedžių profesijos ypatumus. Edukacinės programos "Pažink Rusnę" metu praplės kultūrinį akirat,į bus skatinami mokinių progresyvūs atradimai ir atsakomybė, mokoma vadovauti sau ir kitiems, bendradarbiauti, ugdomas charakteris ir kompetencija, įgyjama pasitikėjimo savimi, atrandami gabumai. Ugdoma atsakomybė saugojant unikalią Nemuno deltos gamtą ir jos gyvūniją. Paskaita "Šių dienų piratai" praplės mokinių žinias apie terorizmą ir nusikalstamumą vandenynuose, aktyvaus piratavimo zonas, pastarųjų metų piratavimo statistika, apsaugos priemonių metodus.


„SAULĖS AKMUO" – tai aktuali kūrybinė edukacinė programa apie pasaulinį atšilimą, klimato kaitą ir žaliojo kurso svarbą.
Programos metu kalbėsime apie ekologiją, klimato kaitą, paliesdami tiek dabartinius laikus, žmogaus veiklą ir jos padarinius, tiek gintaro formavimosi periodą. Tyrinėsime Baltijos gintaro formavimosi sąlygas, palyginsime gintarą su kitomis iškastinėmis augalų bei gyvūnų liekanomis, kurios dėl žmogaus veiklos daro milžinišką įtaką klimato kaitai. Diskutuosime apie biologinių rūšių įvairovės bei medžių išsaugojimo svarbą ir kaip kiekvienas iš mūsų galime prisidėti prie klimato kaitos stabdymo!
Kūrybinio darbo metu gaminsime gintarinį amuletą, naudosime tik ekologiškas ir aplinkai draugiškas priemones.
Sukurtas amuletas kasdien bus lyg tylus priminimas išlikti sąmoningais ir nepamiršti, kad pradedant eiti mažais žingsneliais kiekvienas galime pasiekti labai daug ir kartu tapti didžiule jėga, kuri neabejotinai išsaugos žaliąją planetą ateities kartoms.


EDUKACINIS UŽSIĖMIMAS ,,KIEKVIENAM SAVAS ATLANTAS‘‘ 9-12 klasėms

Šis edukacinis užsiėmimas, įkvėptas keliautojo Aurimo Valujavičiaus kelionės irkline valtimi per Atlantą. Edukacinio užsiėmimo metu dalyviai bus kviečiami kurti savo unikalias kelionių istorijas, atspindinčias asmenines svajones bei siekius. Sukurtuose pasakojimuose atsispindės dalyvių vidiniai bei išoriniai – aplinkos iššūkiai. Klausydamiesi specialiai sukurto garso takelio, jie bandys identifikuoti kylančias emocijas, įvertins savo gebėjimus susidoroti su ekstremaliomis situacijomis siekiant tikslo.


Kumštis prieš pirštą: sambūrio anatomija

Ar sutinki, kad kompanijoje smagiau? Tačiau ar susimąstei, kad būti tarp panašių į save – esminė žmogaus egzistavimo sąlyga? Kartu mes dalinamės patirtimi, siekiame tikslų, išbandome idėjas, mėgaujamės emociniu kontaktu, įgyjame daugiau drąsos ir galių. Tautos žadintojas Jonas Šliūpas šiandien mus patikintų, kad ir Lietuvos valstybė gimė dėl to, kad susitelkėme ir veikėme išvien. Jis, vienas pirmųjų lietuviškų visuomeninių organizacijų steigėjų, vadovavosi nuostata, kad susibūrę tampame lyg kumštis. Bet galbūt kumštis negali to, ką gali pirštas? Išbandykime kartu!

Edukacinis užsiėmimas leis jo dalyviams patirti net keletą eksperimentų. Pirmasis kvies susimąstyti, kaip jaučiasi į kone beviltišką situaciją pakliuvęs žmogus, kuris, norėdamas įveikti jam kilusias kliūtis, yra priverstas be išlygų pasitikėti  bičiulių pagalba. Antrasis kvies sužaisti simuliacinį sambūrio kūrimo žaidimą, kurio kulminacija taps kūrybiškas gimusios draugijos pristatymas. Tuo tarpu refleksijos metu sužinosite apie  neišvengiamai jus ištikusį paradoksą, priversiantį kitu žvilgsniu pamatyti kasdienį bendravimą.


Edukacija ,,Kitas veidas“ Medicininė kaukė – šių dienų kūrinys? Nieko panašaus, – apsaugą nuo viruso žmonės ėmė nešioti prieš 400 metų. O apsauga nuo dvasių dar seniau – prieš daugiau nei 9000 metų. Senąja ispanų kalba kaukė reiškia kitą veidą, todėl žmonės kaukę dėvėjo norėdami pasislėpti. Tačiau ne tik, ar žinai, kad senovėje mokiniai už prastą mokymąsi galėjo būti nubausti priverčiant juos nešioti ,,gėdos“ kaukę su asilo ausimis? Afrikos genčių kariai baisiomis kaukėmis stengėsi išgąsdinti savo priešus, senovės inkai – prisikviesti mirusiųjų dvasias, o lietuviai – išvaryti visus negerumus iš savo kiemo. Kaukės gali būti naudojamos ritualuose, ceremonijose, medžioklėje, šventėse, karuose, spektakliuose, teatruose, madoje, sporte, filmuose, taip pat medicinos, apsaugos ar profesiniais tikslais. Pasaulyje veikia net keletas muziejų, skirtų įvairių rūšių kaukėms. Edukacijos metu susipažinsite su įdomiausiomis pasaulio kaukėmis, senovės graikų, japonų teatrais, sužinosite apie kam kaukės reikalingosVenecijos karnavalo dalyviams, o kam – numirėliams. Edukacija skirta 2-4 ir 5-8 klasių mokiniams. Priklausomai nuo mokinių amžiaus, jų gebėjimų taikomi skirtingi mokymo metodai: 2-4 klasių mokiniai atlieka kūrybinę užduotį ir iš pateiktų medžiagų kuria teatro kaukę, 5-8 klasių mokiniai žiūri video medžiagą apie pomirtinių kaukių gamybą, susipažįsta su žinomiausiais kino filmais, kurių herojų įvaizdis kuriamas naudojant kaukę.
Mažiausias pamokų skaičius kituose už Kauno ar Vilniaus ribų - 4 pamokos vienoje mokykloje.
 Kiekviena edukacija derinama individualiai: data, pamokų pradžios laikas, tad prieš rezervuojant laiką, būtina susisiekti telefonu.


Šiaulių miesto savivaldybės viešoji biblioteka

Vaikų literatūros skyriuje yra pasaulio lėlių kolekcija (136 vnt.) Europos, Azijos, Amerikos, rytų ir šiaurės kraštų įvairių epochų lėlės tautiniais kostiumais. Jos yra geriausios pasakų iliustratorės, supažindina vaikučius su pasaulio tautų įvairove ir geografija. Siūlome edukacinį užsiėmimą 1–4 klasių moksleiviams susipažinti su pasaulio lėlių kolekcija, žaislų ir lėlių atsiradimo ir raidos istorija, pasidaryti unikalią popierinę lėlę ir sukurti išskirtinį tautinį kostiumą. Vaikai vėliau namuose galės sukurti visą rūbų kolekciją, puošti aksesuarais, pastatyti iš popieriaus namus, sukurti augintinių.


Programoje „Muzikinė mįslė“ laukia pažintis su muzikos instrumentais, kaip jie vadinasi ir iš ko jie padaryti, kaip jie skamba. Visa medžiaga papildoma instrumentiniu atlikimu. Skambant girdėtoms melodijoms, spėsime jų pavadinimus. Mįslės apie muziką ir muzikos instrumentus padės vaikams suprasti visą jų įvairovę. Programa skirta gerinti vaikų bendravimo įgūdžius, skatinti emocinį vystymąsi per muziką, scenos meną, kūrybą.Paslaugas teiks profesionalūs muzikantai, pedagogai. Paslauga kokybiška, aukštos meninės ir kultūrinės vertės. Programoje atskleidžiama pučiamųjų instrumentų istorija, konstrukcija ir skambesys. Programa skatina svarbiausius bendravimo, pilietiškumo įgūdžius.Kūrybiškumo ugdymas yra puikus asmenybės ugdymas.


Įvairūs talismanai lydi žmones jau nuo akmens amžiaus. Jų gamybai naudotos  įvairiausios medžiagos – nuo akmens, medžio, kaulo iki įvairių metalų ir brangakmenių. Edukacinio užsiėmimo metu dalyviai supažindinami su senovės tikėjimu, talismanų naudojimo istorija ir praktikomis, taip praplečiant dalyvių akiratį ir skatinant toleranciją. Išklausius teorinę dalį, diskutuojama apie talismanų reikšmę šiandieniniame pasaulyje ir laimės sampratą. Edukacinis užsiėmimas lavina kūrybiškumą, estetinį suvokimą leisdamas dalyviams nusispalvinti asmeninį talismaną.


Ar galite įsivaizduoti šiuolaikinę gatvę, kuria riedėtų ne automobiliai, o arklių traukiami vežimai? O galbūt norėtumėte per vestuves riedėti brička?
Trumpam sugrįžkime į laikmetį, kuomet kinkomasis transportas padėjo ne tik atliekant ūkio darbus, bet ir buvo neatsiejama švenčių dalis. Susitikimo metu sužinosite vežimo paskirtį lietuvių istorijoje, susipažinsite su vežimų tipais, jų dalimis. Praktinės dalies metu Jūsų lauks kruopštumo pareikalausiantis darbas, kurį atlikę namo keliausite ne pėsčiomis, o ratais!
Edukacija skirta 3-6 klasių mokiniams.


Alytaus Jurgio Kunčino viešoji biblioteka

Ką bendro turi vienas žymiausių lietuvių prozininkų Jurgis Kunčinas ir sraigės?
Kodėl rašytojo vardo bibliotekoje iš tiesų gyvena trys didžiosios achatinos?
Kuo sraigės panašios į žmones ir kuo jos skiriasi nuo mūsų?
Atsakymus į šiuos klausimus išgirsite atvykę į edukaciją „Jurgis Kunčinas vaikams: „Labas, sraige, kur eini“!
Kviečiame pakeisti mokymosi erdvę ir įgyti naujų patirčių!
Edukacijos metu susipažinsite su Jurgio Kunčino kūryba ir asmenybe, sužinosite daugybę įdomių faktų apie sraiges, smagių praktinių užduočių metu patirsite skirtumus ir panašumus tarp sraigės ir žmogaus, visi drauge kursite improvizuotą „sraigialapį“.
Edukacijos pabaigoje išlaisvinsite savo vaizduotę bei kūrybiškumą ir kūrybinių dirbtuvių metu pasigaminsite po linksmą sraigę!


Programos tikslas – supažindinti dalyvius su lietuviška duonos kepimo tradicija ir papročiais, skatinti jų suvokimą bei ugdyti bendravimo kultūrą, kūrybinę iniciatyvą, savarankiškumą, meilę ir pagarbą tėvynei. Uždaviniai: (1) supažindinti su XIX a. suvalkietiškos trobos aplinka; (2) parodyti duonos kepimo procesą; (3) supažindinti su ilgu duonos keliu – nuo rugio pasėjimo iki iškeptos duonelės padėjimo ant stalo; (4) skatinti pajausti ir suprasti duonos reikšmę mūsų protėviams ir dabar. Praktinė pažintinė programa vykdoma muziejaus troboje, įrengtoje pagal XIX a. Suvalkijos valstiečio trobą. Užsiėmimus vedančios muziejaus darbuotojos apranga taip pat yra panaši į to meto valstietės apsirengimą. Šio užsiėmimo metu lankytojai ne tik gali stebėti duonos kepimo procesą, bet jame ir patys dalyvauja. Edukacinės programos metu jau būna iškūrenta krosnis, lankytojams išdalijama jau užminkyta duonos tešla. Jie patys susiformuoja duonos kepalėlius, kurie bus iškepti ir atiduoti išsinešti į namus. Prieš duonos pašovimą į krosnį parodoma, kaip pagal valstiečių buityje gyvavusias tradicijas buvo valoma krosnis, papasakojama, kaip buvo formuojama duona ant ližės, parodomi naudojami įrankiai, tada įšaunami į krosnį pačių susiformuoti duonos kepalėliai. Kol duona kepa, lankytojai supažindinami su ilgu duonos keliu – nuo rugio pasėjimo iki iškeptos duonelės padėjimo ant stalo. Parodomi seniausi žemės įdirbimo padargai, apie juos papasakojama, galima juos paliesti. Toliau supažindinama su sėja, parodomi sėjos metu naudojami įrankiai, galima pabandyti pasėti. Taip pat pasakojama apie rugio augimą, tuo metu gyvavusias tradicijas ir papročius. Apkalbama rugiapjūtė, parodomas pjautuvas, rodoma, kaip pjaudavo, galima pabandyti. Siūloma pamėginti iškulti rugius spragilais etnografiniame kluonelyje, sumalti juos akmeninėmis girnomis. Per tą laiką duonelė iškepa, išimama iš krosnies ir drobiniuose maišeliuose iškilmingai įteikiama ją pasidariusiems lankytojams. Pasakojama apie duonos reikšmę


Režisierė – Šviesa Šulc. Įtraukianti ir nuotaikinga kalėdinė pasaka 1-4 klasių mokiniams apie išdykusį vaiką, kuri užburia piktoji fėja ir paverčia kiškučiu. Spektaklio metu jis, padedamas mažųjų žiūrovų, keliauja daryti gerų darbelių. Ar jie padės išsivaduoti nuo kerų? „Belaukiant Kalėdų “ – tai interaktyvus spektaklis, kuriame kiekvienas geras darbelis yra mažas stebuklas. Spektaklio metu aktoriai bendrauja su mažaisiais žiūrovais, kartu šoka, dainuoja, moko eilėraštukų, vaikai atsakinėja į klausimus, pataria, mokosi skaičiuoti ir gyvena spektaklyje vyraujančia Kalėdų dvasia.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Kviečiame vaikus patirti šokio ir judesio džiaugsmą! Čia eksperimentuosime, žaisime, bendrausime ir kursime kaip komanda. Kiekvienas galės atrasti savo individualumą ir susijungti į bendrą klasės šokį.
Programa įtraukia vaikus, lavina kūrybiškumą, praplečia saviraiškos galimybes bei komunikacijos įgūdžius. Po proceso, tikėtina, pagerės klasės santykiai ir nuotaika bus pakili. :)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacinis užsiėmimas „Senoji Šiaulių miesto „Lobyno saugykla“

Buvusios miesto iždinės (banko) pastatas yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios istorinių pastatų Šiauliuose (architektas - Stanislovas Kačkovskis). Edukacinis užsiėmimas skirtas pristatyti mokiniams buvusią miesto iždinę/banką kaip saugomą kultūros paveldo objektą. Jo metu supažindinsime mokinius su pastato raidos istorija, papildydami ją nuotraukose užfiksuotais vaizdais, pačiu iždinės pastatu, čia esančiais eksponatais. Apžiūrėję neoklasicizmo stiliaus banko statinį, įvertinsime objekto architektūros pokyčius nuo statybų pradžios (1907 – 1908 m.) iki dabartinių laikų, apžiūrėsime senovinius seifus, išlikusius banko eksponatus, sukauptą pinigų kolekciją, pasivaikščiosime po buvusio banko erdves. Bus sudaryta galimybė mokiniams prisiliesti prie šių istorinių eksponatų. Užsiėmimo metu vaikams bus pateikiamos trumpos pastabumą ir dėmesingumą lavinančios užduotys, praktinės veiklos („Išlankstykime popierinę piniginę“, viktorina „Pinigai, pinigėliai...“, „Pagalvokime apie vertybes“ ir kt.). Dalinsimės patirtais įspūdžiais ir emocijomis.


Dzūkijos-Suvalkijos saugomų teritorijų direkcija

Edukacijos metu moksleiviai sužinos įdomių faktų apie drugius, įspūdinga jų įvairovę (drugių rekordai, „vitražiniai“ kiaušinėliai, „auksiniai“ kokonai, vikšrai „kaktusiukai“, garsą skleidžiantys suaugėliai,...), gyvenimo ciklą, vaidmenį žmogaus gyvenime. Ieškos atsakymų į klausimus: Kuo panašūs ir kuo skiriasi drugys ir mažiausias paukštis? Ar drugys turi balsą? Praktinėje dalyje moksleiviai derins gamtines žinias su kūryba – gamins drugelius, su kuriais galės žaisti, vaidinti ar jais pasipuošti klasę. Vyresnių klasių moksleiviai gamins judantį/mechaninį drugelį.


Edukacinio užsiėmimo – kūrybinių dirbtuvių „Laiško kelias“ tikslas – supažindinti dalyvius su miesto ir pašto istorija autentiškame senojo pašto pastate Utenoje, per kurią ėjo pašto kelias – senasis Varšuvos–Sankt Peterburgo pašto traktas.
Užsiėmimo dalyviai supažindinami su Utenos miesto istorija, akcentuojant pašto trakto svarbą miesto raidai ir pristatant pašto kelią, pašto stotis kūrusius ir stačiusius asmenis, pašto stotyse ir kituose trakto pastatuose vykusias veiklas ir čia apsistojusias asmenybes tai menančiame autentiškame senosios pašto stoties pastate, Utenoje, J. Basanavičiaus g. 36.
Skiriama laiko (iki 15 min.) susipažinti su pašto stoties planu, struktūra, skirtingų paskirčių patalpomis, apžiūrėti pagal autentišką pavyzdį atkurtos pašto karietos, sukaupta pašto istorijos ekspozicija. Istorinė užsiėmimų dalis vyksta teatralizuota forma, lektoriui dėvint pagal istorinius šaltinius atkurtą laikmetį iliustruojantį kostiumą. Visi užsiėmimo dalyviai turi galimybę kurti autentišką atvirlaiškį, naudojant paruoštą standartinio atvirlaiškio dydžio kortelę, kuri gali būti dekoruojama pasirinktu būdu, naudojant įvairias technikas – aplikaciją, koliažą, monotipiją, pieštukus, kreideles, flomasterius, taip pat ženklinama pagal autentišką pavyzdį sukurtu pašto spaudu.
Neatsiejamas anuometinio pašto elementas – ranka užrašytas tekstas (sveikinimas, žinutė, pranešimas) ir adresas. Užsiėmimo dalyviai supažindinami su rašto ir šrifto istorija, kaligrafijos menu, pateikiant iliustracijų ir pavyzdžių kortelių bei edukacijos vadovui demonstruojant šrifto rašymą seniau naudota plunksna, ką galima išbandyti ir patiems.
Edukacija gali būti proginė – Kalėdų atvirukas, Velykų sveikinimas, Motinos ar Tėvo dienos, Mokytojo dienos proga, arba kūrybinė-mokomoji, pritaikant dailės, kompozicijos, kaligrafijos elementus, dailiojo rašymo ir kalbos naudojimo gebėjimus, kreipiant dėmesio teksto glaustumui, sklandumui, aiškumui. Užsiėmimus veda profesionalus dailininkas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Vilniaus katedros lobynas ilgus šimtmečius buvo kruopščiai saugomas nuo vagių, gaisrų ir karo metu Vilnių puolančių priešų. Ne kartą lobyno daiktai buvo įkeisti, susidėvėję perlydyti. Tai, kad vertinga lobyno dalis pasiekė šiuos laikus, prilygsta stebuklui. Apžiūrėję Vilniaus katedros lobyną, praktinėje dalyje kursime senovinį savo lobio žemėlapį. Rasime žemėlapį, o gal net lobį. Paslauga atliepia „Vilnius 700“ minėjimo sukaktį.


Edukacinio užsiėmimo metu dalyviai mokysis surišti  šiaudinio sodo elementą - reketuką.  Susipažins su šiaudinių sodų rišimo tradicijomis Lietuvoje ir svetur.  Išgirs apie sakraliąją šiaudinių sodų simboliką regioniniame ir tarpkultūriniame kontekste. Dalyviai susipažins su lietuvių paprotinės dailės kūriniais - šiaudiniais sodais, gebės skirti javų rūšis, sužinos, kaip tinkamai paruošti žaliavą šiaudinių dirbinių gamybai, suriš keletą tradicinių šiaudinių sodų elementų.  Edukacijos metu naudojami metodai: pasakojimas, informacijos analizė, vaizdinių pavyzdžių pateikimas, aktyvūs klausimai ir atsakymai, protmūšis, praktinė edukacijos dalis – reketuko vėrimas iš šiaudų - kiekvienas dalyvis veria individualiai. Moksleiviai turės galimybę gautas žinias užtvirtinti sudalyvaudami etno protmūšyje.  Taip pat laukia kūrybinės dirbtuvės komandose -  tradicinės reketuko  formos interpretacija šiuolaikiniame kontekste konstruojant sodo elementą - reketuką erdvėje iš netradicinių medžiagų. Dalyvis išmoksta pasiruošti šiaudus, juos susikarpyti.  Rišdami sodo elementus mokiniai patirs nuostabius bendrumo ir ramybės jausmus. Kiekvienas edukacijos dalyvis pasigamins gaminį, kurį po užsiėmimo galės pasiimti ir pritaikyti asmeniniams poreikiams. Supažindinama su darbui naudojama medžiaga: rugio, kviečio, miežio, avižų šiaudu, aptariamas žaliavos paruošimo laikas bei laikymo sąlygos. Sužinos kaip į šiaudą žiūrėta senovėje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


A. Baranausko ir A. Vienuolio-Žukausko memorialinis muziejus

Edukacinis užsiėmimas „Ir tada buvo Žalgiris“ skirtas 8–10 klasių moksleiviams supažindinti su pokario Lietuvos laisvės kovų judėjimu. Užsiėmimo metu dalyvis pateks į XIX a. pabaigos aukštaitišką gryčią, kurioje susipažins su pokario ūkininko šeimos aplinka. Būdami lietuviško sodžiaus sodyboje ir pokario gyvenimo kaime patirs to meto nežinios ir nesaugumo atmosferą. Programos dalyvio lauks susitikimas su netikėtai atklydusiu partizanu. Klausomasi jų istorijų, dalinamasi autentiška Anykščių krašto pokario rezistencijos medžiaga, aptariama pokario laikotarpio sudėtingą politinė situacija, kasdieninis partizanų gyvenimas. Sodybos šeimininkai partizanus ir užsiėmimo dalyvius vaišins sodietišku užkandžiu. Deja, toks pasisėdėjimas ilgai trukti negali, laikas neramus, tenka ieškoti partizanų slėptuvės. Kartu su dalyviais greitai išsiruošiama laukan, aptariami įvairūs slapstymosi būdai, slėptuvės. Programos pabaigoje aplankomos Niūronių kaimo kapinaitės, kuriose buvo palaidoti Jono Biliūno-Žolyno būrio partizanai. Žuvusiųjų pagerbimas ir tautinis pažadas.